title: Ma$e

text: Mase eli Mason Durrell Betha (s. 27. elokuuta 1977 Jacksonville, Florida) on yhdysvaltalainen rap-artisti. Ma$e tuli tunnetuksi ollessaan Sean ”Diddy” Combsin levy-yhtiössä Bad Boy Recordsissa 1990-luvun loppuvaiheilla.


title: Ma$e

text: Mase kasvoi New Yorkin Harlemissa, ja tutustui siellä ensi kertaa rap-musiikkiin. Hän oli lahjakas ja liittyi rap-ryhmään nimeltä Children of Corn, jossa hänet tunnettiin paremmin nimellä "Murder Mase". Vuonna 1996 Mase matkusti ryhmänsä kanssa Atlantaan tapaamiseen, ja toivoi tapaavansa tuottaja/artisti Jermaine Duprin, mutta sen sijaan hän tapasikin Sean "Diddy" Combsin ja allekirjoitti tämän kanssa levy-sopimuksen Bad Boy Recordsiin.


title: Ma$e

text: Samana vuonna Mase teki läpimurtonsa kappaleella Only You, joka paljasti nuoren räpparinalun lahjakkuuden. Seuraavana vuonna (1997) Mase nauhoitti ja julkaisi ensimmäisen solo-albuminsa "Harlem Worldin", joka myi platinaa ja tuli tunnetuiksi kappaleista "What you want", "Lookin' At Me" sekä "24 hours to live". Menestyneen albumin myötä Masesta tuli yksi levy-yhtiön suosituimmista artisteista.


title: Ma$e

text: 20. huhtikuuta 1999 Funkmaster Flexin Hot 97 haastattelussa Mase ilmoitti jättävänsä musiikkibisneksen. Hän julisti itsensä reformaatioiduksi kristityksi ja muutti Atlantan Georgiaan, ja ryhtyi opiskelemaan Clark Atlanta Universityssä. Hän saavutti kunnioitetun tohtorin arvon St. Paul's Bible Instituutissa ja kutsuu itseään Dr. Mason Bethaksi. Serkkunsa innoittamana Mase perusti Atlantaan kirkolliset S.A.N.E sekä Mason Betha Ministries -yhdistykset. Masen mennessä menojaan hänen yhteytensä Diddyyn katkesi ja molemmat keskittyivät omiin asioihinsa.


title: Ma$e

text: Viiden vuoden poissaolon jälkeen Mase palasi takaisin Bad Boy Recordsiin albumillaan "Welcome back" sekä teki myös pienimuotoisen televisiosarjan paluustaan musiikkibisnekseen. Vaikka Mase olikin palannut takaisin musiikkibisnekseen, hän piti pastorin virkansa. Tästä syystä hänen albuminsa ei sisältänyt yhtäkään kirosanaa. Mase kuului jonkin aikaa G-Unittiin mutta ei saanut julkaistua albumiaan koska 50 Cent uskoi että levy ei menestyisi.


title: Ma$e

text: Vuonna 2014 sosiaalisen median kuvapalvelu Instagram suoritti ison siivousurakan valekäyttäjistään, jonka seurauksena räppärin lähes jokainen 1,6 miljoonasta seuraajasta poistui.


title: Marie-Thérèse-Louise de Savoie-Carignan

text: Marie Louise Thérèse de Savoie (, 8. syyskuuta 1749 Torino – 3. syyskuuta 1792 Pariisi) oli Ranskan aateliston jäsen, hovinainen sekä kuningatar Marie-Antoinetten hovin intendentti ja ylikamarineiti sekä tämän uskottu. Madame de Lamballe kuoli Ranskan suuren vallankumouksen syyskuun murhiksi kutsutun tapahtumaketjun uhrina.


title: Marie-Thérèse-Louise de Savoie-Carignan

text:
Madame de Lamballe sai syntyessään nimen Maria Luisa Teresa di Savoia, mutta avioliittonsa kautta hänet tunnetaan paremmin nimellä Lamballen ruhtinatar tai Lamballen prinsessa. Hän syntyi Torinossa Savoijin kuningashuoneen jäseneksi. Hänen vanhempansa olivat Ludvig Viktor, Carignanin prinssi ja Christina Henrietta Hessen-Rheinfels-Rotenburg.
Asuttuaan lapsuutensa ajan Torinossa Maria-Teresa Luisa di Savoia avioitui 31. tammikuuta 1767 syntyperältään Ranskan kuningashuoneen vaikutuspiiriin kuuluvan Lamballen ruhtinaan, Louis Alexandre de Bourbonin (1747–1768) kanssa. Sulhasen isä oli yksi Ranskan vauraimpia yksityishenkilöitä, Penthièvren herttua Louis Jean Marie de Bourbon; Toulousen kreivinä tunnetun kuningas Ludvig XIV:n ja tämän suosikin Madame de Montespanin laillistettu jälkeläinen.


title: Marie-Thérèse-Louise de Savoie-Carignan

text: Avioliitto jäi lapsettomaksi ja siitä tuli hyvin lyhyt, sillä ruhtinas kuoli jo 16 kuukauden kuluttua vihkimisestä. Puolison kuoleman jälkeen 19-vuotias leski vetäytyi appensa talouteen Rambouillet'n linnaan ja ryhtyi harjoittamaan hyväntekeväisyyttä.


title: Marie-Thérèse-Louise de Savoie-Carignan

text: Madame de Lamballe oli osallistunut Versaillesin hovin seremonioihin jo avioliittonsa aikana, mutta säännöllisesti vasta vuodesta 1771 alkaen, jolloin hänestä tuli nuoren kruununprinsenssa Marie Antoinetten uskottu ystävä ja joidenkin huhujen mukaan myös hänen rakastettunsa. Vuonna 1774 kuningattareksi tullut Marie Antoinette tarjosi hänelle hovinsa ylimmän taloudenhoitajan tehtävän ("surintendante de la Maison de la reine") vuonna 1775. Tehtäviin kuului lähinnä kuningattaren seuraelämän järjestäminen, mutta luonteeltaan pikemminkin vakavamielistä ruhtinatarta seurasi pian Madame de Polignac. Lamballen ruhtinatar vetäytyi maaseudulle ja osallistui hyväntekeväisyyteen. Myöhemmin hän osti apeltaan Pariisissa sijaitsevan Hôtel de Toulouse -kaupunkipalatsin.


title: Marie-Thérèse-Louise de Savoie-Carignan

text: Vallankumouksen alkaessa 1789 kuningatar Marie Antoinette etsi uudelleen ystävänsä seuraa ja tämä seurasi kuningasperhettä Versailles'sta Pariisiin, jossa he asuivat vartioituina Tuileries'n palatsissa. Lamballen ruhtinatar matkusti Englantiin vuonna 1791, mutta palasi Pariisiin vaikka arveli henkensä olevansa vaarassa ja teetti testamenttinsa ennen lähtöään Englannista. Hän seurasi kuningasperhettä tämän etsiessä suojaa kansalliskokoukselta vallankumouksellisten hyökättyä Tuileries'n palatsiin 10. elokuuta 1792. Kun vallankumoushallinto määräsi kuningasperheen vangittavaksi samassa kuussa, Lamballen ruhtinatar seurasi vapaaehtoisesti heidän mukanaan. Heidät sijoitettiin aluksi Templen torniin, mutta kun vallankumoukselliset erottivat muut vangitut kuningasperheen varsinaisista jäsenistä, hänet siirrettiin La Force -nimiseen vankilaan.


title: Marie-Thérèse-Louise de Savoie-Carignan

text: Lamballen ruhtinattaresta tuli yksi syyskuun joukkomurhiksi ("Massacres de septembre") kutsutun tapahtumaketjun uhreista, kun pariisilaiset ryntäsivät vankiloihin 2. ja 3. syyskuuta 1792. Hätäisesti kootun ja epävirallisen oikeudenistunnon tuomion langetti eräs vallankumouksellisten julmimmista miehistä, Jacques Hébert. Tuomion jälkeen ruhtinatar pahoinpideltiin ja lopulta nuijittiin kuoliaaksi. Ruhtinattaren runneltu ruumis silvottiin ja seipään kärkeen työnnetty pää vietiin Templeen jääneiden nähtäväksi.


title: Marie-Thérèse-Louise de Savoie-Carignan

text: Pian Lamballen ruhtinattaren kuoleman jälkeen julkaistiin suuri määrä silminnäkijöiden kertomuksia, joita levittivät niin vallankumoukselliset, kuningasmieliset kuin vastavallankumoukselliset piirit. Ne perustuvat kuitenkin enemmän mielikuvitukseen kuin tosiasioihin, ja siksi niihin on suhtauduttava epäillen. Kertomuksista kannattaa kuitenkin mainita "La Famille royale préservée au Temple. Extrait du récit de ce qui s'est passé au Temple dans les journées des 2 et 3 septembre 1792", jonka tekstiä Georges Bertin on lainannut vuonna 1888 ilmestyneessä teoksessaan, kertomus tapahtumista "Révolution de Paris" -lehden numerossa 6 vuodelta 1792, jossa Lamballen ruhtinatar esitetään juonittelijaksi, "La Vérité tout entière sur les vrais acteurs de la journée du 3 septembre 1792", le "Bulletin du comte de Fersen au prince régent de Suède sur ce qui s'est passé en France" tai "Idée des horreurs commises à Paris dans les journées à jamais exécrables des 10 août, 2, 3, 4 et 5 septembre 1792 ou Nouveau Martyrologe de la Révolution française".


title: Marie-Thérèse-Louise de Savoie-Carignan

text: Tapahtumien jälkeen myös useat kirjailijat toistivat niiden kuvauksia omissa teoksissaan. Heitä olivat l'abbé Barruel, Antoine Serieys, Mme de Créquy ja Mme Guénard.


title: Mike, Lu & Og

text: Mike, Lu & Og on yhdysvaltalainen animaatiosarja, jonka loi Chuck Swenson ja sen tuotti venäläinen Kinofilm Studios. Sarja kertoi tytöstä nimeltä Michelene, joka tunnetaan lyhyemmin nimellä Mike. Hän on ulkomaalainen vaihto-oppilas Manhattanin koululta, joka jumittuu saarelle, jossa Mike tutustuu saaren prinsessaan Luhun ja hänen kaveriinsa Ogiin. Heidän seikkailuun seurataan yhteensä 26 jakson verran, jotka esitettiin alun perin vuosien 1999–2001 aikana Cartoon Networkilla.


title: Hirotaka Takeuchi

text: Hirotaka Takeuchi (, "Takeuchi Hirotaka", s. 16. lokakuuta 1946) on japanilainen kansainvälisen liiketoimintastrategian professori, joka työskentelee Hitotsubashi-yliopistossa.


title: Hirotaka Takeuchi

text: Takeuchi tunnetaan parhaiten Ikujirō Nonakan kanssa kirjoittamastaan kirjasta "The Knowledge-Creating Company: How Japanese Companies Create the Dynamics of Innovation", joka käsittelee organisaatioiden tietämyksenhallintaa ja esittelee siitä japanilaisia hyviä käytäntöjä.


title: Hirotaka Takeuchi

text: Takeuchi ja Nonaka ovat kehittäneet myös SECI-mallin eli tiedon luomisen prosessimallin uuden tiedon luomiseen organisaatiossa.


title: Jokivarsi (kappale)

text: ”Jokivarsi” on vuonna 2007 levytetty suomenkielinen versio Jimmy Nailin kappaleesta ”Big River”. Juice Leskinen teki kappaleeseen suomennoksen, joka jäi yhdeksi hänen viimeisistä töistään. Laulu on kunnianosoitus Kymijoen alueelle ja vuonna 2006 lakkautetulle Voikkaan paperitehtaalle. Solisteina ovat alueelta kotoisin oleva Harri Marstio ja hänen ystävänsä Pirkka-Pekka Petelius, Matti Nyström, Timo Ronkainen, Kristiina Elstelä ja Pekka Kuorikoski.


title: Turpasmökki

text: Turpasmökki on perinteinen historiallinen rakennustekniikka, vähämetsäisillä alueilla käytetty tapa rakentaa tuvan ulkoseinät niittyjen pintakerroksesta leikatuista paloista, "turppaista".


title: Turpasmökki

text: Suomessa erityisen yleisiä turpasmökit ovat olleet Pohjois-Pohjanmaan vähämetsäisillä alueilla. Esimerkiksi maakunnan vilja-aitta, Liminka oli jo 1700-luvulla niin vähämetsäinen, että uuden pappilankin rakennuspuut piti tuottaa naapurikunnasta. Tällaisilla alueilla oli selvää, ettei köyhimmillä väestönosilla ollut mahdollisuutta rakentaa asumuksia kalliista ostopuutavarasta. Mäkitupalaiset, pikkutorpparit ja muu köyhä väestö rakensivat mökkinsä sen sijaan peltojen ja suoniittyjen pintakasvillisuudesta leikatuista turppaista.


title: Turpasmökki

text: Parhaat turppaat saatiin vanhan nurmikedon runsasjuurisesta ja sitkeästä pinnasta. Turppaat leikattiin irti hakkaamalla leveäteräisellä ojakirveellä noin 40 x 60 senttimetrin kokoisia ruutuja, jotka irrotettiin lapiolla noin 10 sentin syvyydeltä. Laatan päät viillettiin viistoon.


title: Turpasmökki

text: Rakennuspaikalla turppaat ladottiin päällekkäin ½-laatan limityksellä latoen viistetyt sivut tiiviisti yhteen. Noin joka viidenteen varviin asetettiin puisia riukuja, lautoja tai rimoja jäykistämään seinää. Ikkunat ja ovet tuettiin turppaisiin. Seinän ylimmän varvin päälle asetettiin yläohjauspuu ja sen varaan vesikattorakenteet, jotka tehtiin normaaliin tapaan puusta. Kate oli yleensä päre- tai malkakatto. Koska kattorakenteet lepäävät pelkkien turppaiden päällä, ei tekniikalla saa rakennettua kovin tilavia rakennuksia.


title: Turpasmökki

text: Nelisenkymmentä senttiä paksu seinä eristi hyvin kylmää. Sisäpuolelta seinä kalkittiin, tai paperoitiin sanomalehdillä. Mökissä saattoi olla maalattia, tai lattia oli laudoitettu. Tulisija oli joko luonnonkivimuurattu tai tiilirakenteinen.


title: Turpasmökki

text: Turpasmökeissä oli usein lämmittämätön, maalattiainen kylmä eteinen, "porstua". Köyhimmät rakensivat mökkinsä yksikamarisiksi ilman porstuaa. Turpasmökkejä käytettiin asuinrakennuksina, saunoina ja eläinsuojina.


title: Turpasmökki

text: Turpasmökit yleistyivät metsien vähetessä 1800-luvun alussa. Pohjois-Pohjanmaan Liminka, Rantsila, Tyrnävä ja Kempele olivat tyypillisiä turpasmökkien alueita. Mökkejä oli esimerkiksi Limingassa kymmeniä vielä 1900-luvun alussa. Haukiputaalla Kurtinhaudalla oli turpasmökki vielä 1930-luvulla, Kempeleen Honkasen alueella oli turpasmökkejä 1950-luvulle asti. Limingasta viimeiset mökit purettiin 1980-luvulla: Heiskarin mökki 1980 ja viimeinen Dahlin mökki nykyisen Harakkatie 3:n tienoilta vuonna 1982. Kempeleen kotiseutumuseon alueella on yksi vanhan mallin mukaan 1980-luvulla rakennettu turpasmökki.


title: Warner Bros. Animation

text: Warner Bros. Animation on yhdysvaltalainen animaatioita tuottava Time Warnerin tytäryhtiö. Yhtiö perustettiin Hollywoodissa, Kaliforniassa vuonna 1980, jonka jälkeen siitä on tullut yksi menestyneimmistä animaatiostudioista Yhdysvaltain historiassa.


title: Warner Bros. Animation

text: Yhtiön edeltäjä oli Warner Bros. Cartoons (alun perin Leon Schlesinger Productions), joka tuotti 1930-luvun alusta aina 1960-luvun loppuun asti Looney Tunes -animaatioita. Tämän myötä Warner Bros. Animation tunnetaan erityisesti Looney Tunesien ja Merrie Melodies -hahmojen Väiski Vemmelsäären, Repe Sorsan, sekä Putte Possun myötä. 1990-luvulta lähtien yhtiö on keskittynyt enemmän tuottamaan muun muassa DC Comicsin hahmoihin perustuvia animaatioita.


title: Warner Bros. Animation

text: Warner Bros. Animationin tuotantoa 1980-luvulta nykypäivään.


title: Kolyman valtatie

text: Kolyman valtatie eli Valtatie M56 ”Kolyma” () on Venäjän itäosia halkova maantie, joka yhdistää Jakutskin ja Magadanin kaupungit. Tien pituus on 2 032 kilometriä, josta 1 197 Sahan tasavallassa ja 835 km Magadanin alueella. Tien varsinainen Jakutskin pään alkupiste on Nižni Bestjah Lenan itärannalla, kun Jakutsk on länsirannalla. Joki ylitetään yleensä lautalla tai jäätä pitkin.


title: Kolyman valtatie

text: Kolyman valtatie on jatkoa Amurin alueelta Jakutskiin johtavalle 1 235 km:n pituiselle Lenan valtatielle. Lenan ja Kolyman valtatiet yhdessä muodostavat M56-valtatien.


title: Kolyman valtatie

text: Kolyman valtatie rakennettiin Stalinin aikana vankileirityövoiman voimin. Ensimmäinen 120 km:n osuus, josta 90 km oli vielä talvitietä, valmistui 1932, ja noin 1000 km:n tieosuus Magadanista Ust-Neraan 1953. Tietä on kutsuttu "Luiden tieksi" ja sitä on pidetty rakennustöissä kuolleiden vankien muistomerkkinä, sillä kertomuksien mukaan ruumiit haudattiin tien alle.


title: Kolyman valtatie

text: Kolyman valtatie kulkee pohjoisen pallonpuoliskon kylmimpien alueiden läpi, yli 50 asteen pakkaset ovat talvella yleisiä. Tien varrella sijaitsevat Tomtorin ja Oimjakonin paikkakunnat väittävät molemmat olevansa Pohjoisen pallonpuolen kylmimmät asutuskeskukset. Talvella joet ovat kuitenkin jäässä, mikä on mahdollistanut tien käytön. Muina aikoina routavauriot, tulvat, hajonneet sillat ja muut vaikeudet ovat käytännössä estäneet tien käytön muilta paitsi maastoajoon soveltuvilta ajoneuvoilta, ja keväisin ja syksyisin tietä on ollut lähes mahdotonta ajaa päästä päähän. Lokakuussa 2008 tie kuitenkin avattiin virallisesti ympärivuotiseen käyttöön.


title: Kolyman valtatie

text: Kolyman valtatie on saanut julkisuutta mm. tv-sarjassa Long Way Round, jossa näyttelijä Ewan McGregor kuvausryhmineen kulki moottoripyörillä tien päästä päähän paikallisten avustuksella.


title: Björn Blomqvist

text: Björn Blomqvist (s. Nauvo) on suomalainen oopperalaulaja, äänialaltaan basso. Hän asuu Tukholmassa, mutta työskentelee myös Ahvenanmaalla ja manner-Suomessa.


title: Björn Blomqvist

text: Blomqvist on opiskellut Sibelius-Akatemiassa ja Suomen Kansallisoopperan oopperastudiossa. Hän sai 1996 kiinnityksen Tukholman kuninkaalliseen oopperaan. Sen ohella hän on laulanut muun muassa Suomen Kansallisoopperassa ja Savonlinnan oopperajuhlilla ja konsertoinut Pohjoismaissa, Saksassa ja Ranskassa. Hän on myös laulunopettajana Tukholmassa Operahögskolanissa ja toimii nuoruuden kotiseutunsa Ahvenanmaan musiikkielämän kehittämiseksi. Hän opettaa myös Pietarsaaressa.


title: Björn Blomqvist

text: Helmikuussa 2008 Blomqvist oli julkisuudessa laihdutettuaan mahalaukun ohitusleikkauksen ansiosta 104 kg, kun hän vuotta aiemmin oli painanut 212 kg.


title: Red Rose Speedway

text: Red Rose Speedway on Wingsin albumi vuodelta 1973. Sillä on 9 kappaletta.


title: Red Rose Speedway

text: Kaikki kappaleet Linda tai/ja Paul McCartney


title: Dean Winters

text: Dean Winters (s. 20. heinäkuuta 1964) on yhdysvaltalainen näyttelijä. Hän on tullut tunnetuksi rooleistaan televisiosarjoissa "Kylmä rinki" , "30 Rock" "Kova laki: Erikoisyksikkö" ja "Asema 62". Hän on myös Charley Dixon "" -sarjassa.


title: Dean Winters

text: Winters syntyi New Yorkissa irlantilais-italialaiseen perheeseen ja kävi collegen Coloradossa. Hänellä on kolme nuorempaa sisarusta: Bradford, Scott William ja Blair. Scott Williamilla oli itselläänkin rooli "Kylmässä ringissä".


title: Dean Winters

text: Elokuvien puolella Winters on esiintynyt muun muassa Yasmine Bleethin kanssa "Undercover Angelissa" (1999). Muiden elokuvien joukossa ovat "Hellraiser: Hellseeker" (2002) ja "Bristol Boys" (2005).


title: Dean Winters

text: Winters osaa taijia ja sujuvaa italiaa.


title: Die, All Right!

text: "Die, All Right!" on The Hivesin julkaisema kappale, joka julkaistiin heidän albumillaan Veni Vidi Vicious vuonna 2000. Kappaleesta on tehty myös musiikkivideo ja single.


title: Steven Weber

text: Steven Weber (s. 4. maaliskuuta 1961 Briarwood, Queens, Yhdysvallat) on yhdysvaltalainen näyttelijä. Hän on esiintynyt muun muassa 1990-luvun televisiosarjassa "Wings" ja elokuvassa "Dracula – verevä vainaja" (1995). Weber on myös esittänyt Jack Torrancea minisarjassa "Stephen Kingin Hohto". Hän näyttelee rehtori Gary Bolania Netflixin tuottamassa sarjassa "Kolmetoista syytä".


title: Emily Mae Young

text: Emily Mae Young (s. 14. helmikuuta 1990) on yhdysvaltalainen näyttelijä. Hänellä on ollut tunnettuja rooleja televisiosarjassa "Step by Step" vuosina 1997–1998, elokuvassa "Undercover Angel" vuonna 1999 sekä "Santa and Pete" samana myös vuonna 1999.


title: Jean Jadot

text: Jean Jadot (23. marraskuuta 1909 – 21. tammikuuta 2009) oli belgialainen kirkonmies. Hän syntyi Brysselissä ja sai pappisvihkimyksensä 11. helmikuuta 1934.


title: Jean Jadot

text: Jadot loi pitkän uran katolisen kirkon diplomaattisissa tehtävissä. Hän edusti sitä nuntiuksena Laosissa, Singaporessa, Malesiassa, Thaimaassa, Päiväntasaajan Guineassa, Gabonissa, Kamerunissa ja Yhdysvalloissa. Hänestä tuli vuonna 1968 Zurin titulaariarkkipiispa.


title: Jean Jadot

text: Jadot toimi vuosina 1980–1984 Uskontojen välisen keskustelun paavillisen neuvoston (Pontificium Consilium pro Dialogo Inter Religiones) puheenjohtajana.


title: Myllytullin koulu

text:
Myllytullin koulu eli entinen Oulun tyttölyseo on yksi yhdeksästä Oulun kaupungin ylläpitämästä 1.–9. luokkien yhtenäiskoulusta. Koulun painopistealueita ovat kuvataide ja vieraat kielet ja nykyisenä rehtorina toimii Helena Pirilä.
Oulun suomalainen tyttökoulu perustettiin 1879, jolloin Oulu oli Suomen viidenneksi suurin kaupunki, asukkaita siellä oli 7 493. Koulun perustamisen taustalla olivat lehtori ja rouva Hällfors, rehtori Anton Forsman, pastori William Lindstedt ja lehtori (myöhemmin rehtori) Mauno Rosendal. Suomessa oli tuolloin vain neljä tyttökoulua: Jyväskylässä, Helsingissä, Hämeenlinnassa ja Kuopiossa, jonne suomenkielinen oppilaitos perustettiin samana vuonna kuin Ouluun. Mikkelin tyttökoulu aloitti myös toimintansa vuonna 1879, mutta sai virallisen toimiluvan vasta seuraavana vuonna. Kutsu tulla keskustelemaan koulun perustamisesta julkaistiin oululaisessa sanomalehti Kaiussa 19. huhtikuuta 1879, kokoukseen tuli 60 henkeä.


title: Myllytullin koulu

text: Syyskuun 8. päivänä ensimmäiset 18 (sanomalehti Kaiun mukaan vain 17) oppilasta aloittivat koulun leipuri A.E. Siversonin vuokraamassa leipomon yläkerran huoneistossa Isokatu 37:ssä. Toisen lukuvuoden koulu toimi Fellmanin talossa Kirkkokadun ja Kajaaninkadun kulmassa ja sitten vielä Hedmansonin talossa Torikatu 19:ssä. Koulun ensimmäinen oma rakennus oli kaupungininsinööri O. Rehnbinderin pirtämä ja vuonna 1883 valmistunut koulutalo Aleksanterinkadun ja Albertinkadun kulmassa, johon rakennettiin 1890 eli vasta seitsemän vuotta myöhemmin rakennusmestari Albert Grönholmin suunnittelema juhla- ja voimistelusali.


title: Myllytullin koulu

text: Marraskuun 11. 1901 vihittiin sitten käyttöön valtion rakennuttama ja Oulun lääninarkkitehti Johan Jacob Ahrenbergin piirtämä kaksikerroksinen ja lähinnä uusgoottilaista tyylisuuntaa edustava kivinen koulurakennus Kirkko-ja Isokatujen kulmauksessa. Vuonna 1933 saatiin lisätiloiksi pormestari Appelgrenin rakennuttamat ja sittemmin Åströmeille kuuluneet kaksi läheistä rakennusta. Vuonna 1960 saatiin taas lisätiloja, kun arkkitehti Liisa Oikkosen suunnittelema ns. uusi puoli otettiin käyttöön.


title: Myllytullin koulu

text: Alkuperäinen viisiluokkainen suomalainen tyttökoulu muutettiin senaatin vuonna 1915 tekemällä päätöksellä asteittain kuusiluokkaiseksi. Ensimmäisen kerran koulu toimi kokonaan tällaisena lukuvuonna 1920–1921. Seuraavana vuonna nimestä jäi pois sana ”suomalainen”. Vuodesta 1931 alkaen koulu muuttui asteittain yhdeksänluokkaiseksi tyttölyseoksi ja 1971 siitä tuli asteittain kahdeksanluokkainen yhteislyseo, nimeltään Myllytullin yhteislyseo. Kuitenkin jo 1974 peruskoulujärjestelmään siirryttäessä lukio-opetus siirtyi viereiseen Oulun lyseon lukioon, kun taas Myllytullin koulu sai lyseon keskikouluosan. Koulun nimi muuttui Myllytullin yläasteeksi.


title: Myllytullin koulu

text: Jo aivan alkuajoista lähtien pyrittiin koulun päättäneille tytöille järjestämään jatko-opetusta Helsinkiin 1881 perustetun suomalaisen jatko-opiston mallin mukaisesti. Oulun suomalaisen tyttökoulun jatko-opisto avattiinkin 14. syyskuuta 1892 Santaholman talossa Aleksanterikadun ja Pakkahuoneenkadun kulmassa. Oppilaita oli 14, johtajattarena toimi Mimmi Bergh. Myöhemmin jatko-opisto muutti kadun toiselle puolelle tehtailija Lindgrenin eli Karhin taloon, ja sitten rehtoreiden Rosendalin ja Westerlundin taloon Aleksanterin- ja Kauppurienkadun kulmaan. Vuodesta 1901 lähtien oppilaat saivat suorittaa ylioppilastutkinnon ilman eri anomusta. Kolmiluokkainen jatko-opisto oli siis yliopistoon johtava oppilaitos. Toiminta lakkasi vuonna 1920, mutta aloitettiin uudelleen neljä vuotta myöhemmin. Vihdoin vuonna 1933 jatko-opisto lopetti kokonaan toimintansa, koska Oulun tyttölyseo oli kehittynyt kolmiluokkaiseksi. Tämän vaiheen aikana jatko-opisto toimi mm. Bergdahlin kirjakaupan piharakennuksessa. Koulun koko toiminnan aikana siitä ehti valmistua yhteensä 526 oppilasta.


title: Myllytullin koulu

text: Oulun suomalaisen tyttökoulun ensimmäiset oppilaat vuonna 1879 olivat: Olga Aho, Anna Alatalo, Jenny Alin, Hilma Björkman, Siina Helander, Aura Jurva, Sofia Jurvelius, Alina Korhonen, Maria Levonius, Olga M. Luoma, Maria Merenoja, Hilda Mönkkänen, Anna Simelius, Ida Simelius, Ida Stenfelt, Fanni Tuomela, Sofia Yrjänäinen ja Anna Österbladh.


title: Myllytullin koulu

text: Koulun ensimmäinen johtajatar oli Jenny Ingman vuosina 1879–1882 ja toinen Angelika Wenell 1883–1922. Anna Hägg toimi johtajattarena 1922–1929 ja rehtorina 1929–1939. Seuraavat rehtorit olivat Eevi Matinlassi 1939–1959, Anna Leinonen 1959–1964 ja Rakel Siilasvuo, kenraali Hjalmar Siilasvuon tytär 1964–1986.


title: Myllytullin koulu

text: Oulun ensimmäiset kolme naisylioppilasta, Greta von Fieandt (Suolahti), Hanna Liuski (Junnelius) ja Alfrid Vilander valmistuivat 1895, suoritettuaan tyttökoulun 1887–1892 ja mentyään sitten vasta perustettuun koulun jatko-opistoon. Ylioppilastutkintoon valmistautumista varten he saivat erityisluvan seurata opetusta, tosin omassa luokkahuoneessaan, Oulun lyseon ylimmällä luokalla ja joutuivat anomaan senaatilta luvan osallistua ylioppilaskirjoituksiin lyseolaisten kanssa. Jatko-opiston ensimmäiset oppilaat vuodelta 1892, edellä mainittujen kolmen lisäksi, olivat: Lydia Hägg, Inna Lindqvist, Hilja Ripatti, Thyra Rydman, Aino Spets, Sigrid Winckelman, Armida Sandberg ja Adelina Zins.Kaiku-lehden 19.4.1879 sivu 4, jolla julkaistiin kutsu neuvottelukokoukseen tyttökoulun perustamisesta https://digi.kansalliskirjasto.fi/sanomalehti/binding/447061?page=4


title: Kotiperuskoulu

text: Ulkosuomalaisten lasten kotiperuskoulu on ulkomailla asuvien suomalaisten peruskoululaisten oma koulu. Kotiperuskoulussa voi etäopiskella Suomen peruskouluaineita kaikkialla maailmassa.


title: Kotiperuskoulu

text: Kotiperuskoulu perustettiin vuonna 1975. Se saa harkinnanvaraista valtionavustusta opetushallitukselta. Oppilaita on noin 600 lähes 70 eri maassa.


title: Kotiperuskoulu

text: Suurin osa oppilaista käy asuinmaassaan paikallista tai kansainvälistä koulua ja suorittaa Kotiperuskoulussa niitä aineita, joita ulkomailla ei voi opiskella. Useimmat oppilaat opiskelevat ainakin äidinkieltä, mikä onkin erittäin merkittävää heidän kielitaitonsa säilymisen ja kehittymisen kannalta. Opintoja voi suorittaa verkon kautta tai lähettämällä kokeita postin kautta.


title: Kotiperuskoulu

text: Opettajina toimii suomalaisia opettajia. Ulkosuomalaisten lasten kotiperuskoulun päätoimipaikka on Helsingissä.


title: Rauhalahden kesäteatteri

text: Rauhalahden kesäteatteri on 500-paikkainen katettu kesäteatteriareena Kuopiossa Rauhalahden matkailukeskuksen alueella. Vuodesta 2002 vuoteen 2008 saakka kesäteatteritoimintaa hoiti Rauhalahden kesäteatteri ry. Tiloissa toimi vuodet 2010-2018 Tahtiteatteri Oy:n tuottama Kuopion Uusi Kesäteatteri, joka esitti siellä kantaesitysmusikaaleja ja -musiikkinäytelmiä.


title: Rauhalahden kesäteatteri

text: Rauhalahden alueella kesäteatteria on nähty Kuopion Rauhalahdessa vuodesta 1996 alkaen. Kesäteatteritoiminta toimi ns. kiertolaisena Rauhalahden matkailukeskuksen alueella, sillä vakituista kiinteää katsomo-näyttämö -rakennelmaa ei ollut. Vuonna 2003 Rauhalahden matkailukeskuksen alueelle rakennettiin uusi viisisatapaikkainen teatteriareena, joka sittemmin on toiminut paikkana kesäteatterin näytöksille.


title: Rauhalahden kesäteatteri

text: Vuodesta 1996 vuoteen 2005 Rauhalahden kesäteatterin ohjelmistoa olivat valtakunnallisestikin tunnetut, edesmenneen Elina Karjalaisen luomiin hahmoihin perustuvat Uppo-Nalle -näytelmät. Vuonna 2006 kesäteatteriyhdistys muutti linjaustaan perinteisistä lastennäytelmistä hieman massiivisempiin koko perheen spektaakkeleihin. Ensimmäinen uuden linjan näytelmä Rosvo-Roope esitettiin samana kesänä lähes 3 000 katsojalle. Vuonna 2007 käsittelyssä oli Jules Vernen klassikkoon pohjautunut Maailman ympäri 80 päivässä. Näytökset vuoteen 2007 saakka ohjasi näyttelijä-ohjaaja Akseli Pesä. Viimeisen produktion, Astrid Lindgrenin klassikon Ronja, ryövärintytär ohjasi teatteriohjaaja Jari Mäntyvaara.


title: Rauhalahden kesäteatteri

text: Nykyinen Tahtiteatterin Kesäteatteri esitti Kuopion Uusi Kesäteatteri -nimellä areenalla seuraavat kantaesitysmusikaalit ja -musiikkinäytelmät:


title: Eva Hellas

text: Eva Maria Hellas, myöhemmin Lindberg (12. heinäkuuta 1933 – 14. joulukuuta 2016) oli vuoden 1952 Miss Suomi. Hänet valittiin Miss Suomeksi Messuhallissa vuoden 1951 syksyllä. Osallistujia oli kahdeksantoista. Selostajan sanojen mukaan ”mitään täydellistä kaunotarta ei kilpailijoiden joukossa vieläkään ollut, vaikka yleistaso olikin huomattavasti kohonnut edellisvuotisesta”. Valinta taas oli ”tuomariston kompromissi ja yllätys katsojille”. Ehdokkaat eivät esiintyneet uimapuvuissa suurelle yleisölle, vaan ainoastaan tuomaristolle, valokuvaajille ja elokuvaajille. Ilmeisesti tämä johtui Miss Suomi -kisojen moraalia koskevasta arvostelusta.


title: Eva Hellas

text: Hellas esiintyi elokuvissa "Se alkoi sateessa" (1953), "Hilja – maitotyttö" (1953) ja "Sininen viikko" (1954).


title: Shrek (elokuvasarja)

text: Shrek on animaatioelokuvasarja, joita tuottaa DreamWorks Animation ja jonka tarinat perustuvat William Steigin kirjaan "Shrek!". Sarjassa on kahdeksan elokuvaa, joista viisi kuuluvat varsinaiseen elokuvasarjaan ja muut osat ovat spin-offeja. Varsinaiseen elokuvasarjaan kuuluvat elokuvat "Shrek" (2001), "Shrek 2" (2004), "Shrek kolmas" (2007), "Shrek ja ikuinen onni" (2010) ja "Shrek 5" (2019).


title: Shrek (elokuvasarja)

text: Elokuvasarjan kaksi spin-off-osaa ovat "Shrek 3-D" (2003) ja "Shrekin vihreä joulu" (2007). Elokuvasarjasta tuttu Saapasjalkakissa-hahmo esiintyy vuonna 2011 ensi-iltansa saaneessa samannimisessä elokuvassa. Elokuvan jatko-osa "Puss in Boots 2: Nine Lives & 40 Thieves" saa ensi-iltansa vuonna 2018.14. toukokuuta 2004 Dreamworks Animation julkaisi erikois-DVD-paketin, jossa oli mukana elokuvat "Shrek" ja "Shrek 3-D". Se julkaistiin viisi päivää ennen "Shrek 2":n julkaisua.


title: Shrek (elokuvasarja)

text: Shrek, yksinäinen jätti, hämmästyksekseen löytää taruolentoja hänen suoltaan, jotka lordi Farquaad on sinne lähettänyt. Shrek ystävystyy puhuvan aasin kanssa ja lähtee hänen kanssaan tapaamaan Lordi Farquaadia. Lordi Farquaadilla on oma lehmä ojassa; hän tarvitsee Prinsessa Fionan (jota vartioi raivoisa lohikäärme), jotta hänestä voi tulla kuningas. Kun Shrek ja Aasi saapuvat tapaamaan Farquaadia, he tekevät sopimuksen: jos hän ja Aasi tuovat Fionan Farquaadille, hän vie taruolennot pois Shrekin suolta. He suostuvat.


title: Shrek (elokuvasarja)

text: Kun Shrek ja Aasi ovat saaneet Fionan pois lohikäärmeen luota ja ovat kotimatkalla, Shrek huomaa olevansa rakastunut Fionaan. Fiona on kuitenkin menossa avioon lordi Farquaadin kanssa.


title: Shrek (elokuvasarja)

text: Toinen elokuva alkaa sillä, kun Prinssi Uljas on menossa pelastamaan Prinsessa Fionaa lohikäärmeeltä, mutta hän huomaa että Fiona on jo pelastettu. Hän saa tietää että Fiona on häämatkalla Shrekin kanssa. Myöhemmin Shrek ja Fiona joutuvat lähtemään Kaukaiseen maahan tapaamaan Fionan vanhempia, jotka aikovat siunata heidän liittonsa. Kun he ovat Kaukaisessa maassa, Fionan vanhemmat huomaavat, että Fiona ja Shrek ovat erilaisia kuin he olettivat. Paha Prinssi Uljas ja hänen äitinsä Hyvä haltiatar tekevät kaikkensa tuhotakseen Shrekin ja Fionan liiton, jotta Fiona rakastuisi Prinssi Uljaaseen.


title: Shrek (elokuvasarja)

text: Fionan isä Kuningas Harold on sairas. Kuningas sanoo, että jos he eivät löydä Fionan serkkua Arthuria, Shrekin täytyy ruveta johtamaan maata hänen kuoltuaan, jota Shrek ei missään nimessä halua.


title: Shrek (elokuvasarja)

text: Elokuvan on käsikirjoittanut Tim Sullivan ja ohjannut Mike Mitchell. Kaikki vanhat näyttelijät palaavat rooleihinsa.


title: Shrek (elokuvasarja)

text: Viides "Shrek"-elokuva saa ensi-iltansa vuonna 2019.


title: Shrek (elokuvasarja)

text: Shrek 3-D (tai 4-D) on lyhytelokuva yhtiöiltä Universal Studios Florida, Universal Studios Japan sekä Warner Brothersilta. Sitä sanotaan 4-D elokuvaksi, koska katsojaa tuntee olevansa mukana elokuvassa.


title: Shrek (elokuvasarja)

text: "Shrekin vihreä joulu" on 30-minuuttinen ohjelma, joka on tehty televisiota varten jouluksi näytettäväksi. Se esitettiin Yhdysvalloissa ABC-televisiokanavalla 28. marraskuuta 2007 ja Suomessa MTV3-kanavalla 24. joulukuuta 2007 ja 6. joulukuuta 2010.


title: Shrek (elokuvasarja)

text: "Shrek or Treat" on 30-minuuttinen ohjelma, joka on tehty Halloweeniksi näytettäväksi ja joka julkaistaan vuonna 2009 tai 2010.


title: Ulkokrunnin tunnusmajakka

text: Ulkokrunnin tunnusmajakka (myös "Ulkokrunnin pooki") on Iin kunnan alueella Perämerellä Krunnien saaristoon kuuluvalla Ulkokrunnin saarella sijaitseva merenkulun ohjauslaite. Tunnusmajakka toimii saariston halki Kemiin ja Tornioon johtavan väylän väyläohjauslaitteena. Se sijaitsee luonnonsuojelualueella, ja maihinnousu on sallittu vain Maakrunni-säätiön luvalla.


title: Ulkokrunnin tunnusmajakka

text: Puinen kuusikulmainen ylöspäin kapeneva 29,6 metrin korkuinen torni on rakennettu F. W. Lüchoun piirustusten mukaisesti vuonna 1874. Aiemmin lähes täsmälleen samalla paikalla sijaitsi Struven ketjuun kuulunut vuonna 1841 9,6 metrin korkuinen kolmiomittaustorni, jota merenkulkijat alkoivat käyttää kiintopisteenään. Kolmiomittaustorni siirtyi luotsilaitoksen hallintaan 1849. Ulkokrunniin perustettiin luotsiasema 1872 ja sen rinnalle kahta vuotta myöhemmin nykyinen tunnusmajakka.


title: Ulkokrunnin tunnusmajakka

text: Pookissa on viisi kerrosta, joita alun perin yhdistivät jyrkät puutikkaat. Alimman välitasanteen lattia on parin metrin korkeudella maanpinnan yläpuolella. Tornin tuuliankkurina on lähes kahden metrin paksuinen kivikerros. Ylimmän kerroksen seinissä on ikkunaluukkuja, joista luotsit tähystivät saapuvia aluksia. Tornin huippumerkkinä oli alun perin tuuliviiri. Luotsaustoiminnan alkuaikoina tornissa oli myös lipputanko.


title: Ulkokrunnin tunnusmajakka

text: Nuottakalastajat käyttivät pookia hevosten suojatallina aavan meren myrskyjä vastaan. Tämä toiminta jatkui ainakin 1930-luvulle saakka, ja se todennäköisesti aloitti puurakenteisen merimerkin rappeutumisen. 1980-luvun alussa tuuliankkurin alapuolinen hirsipohja romahti, ja vaurion syyksi todettiin sadeveden ja muurahaisten aiheuttama hirsien hapertuminen. Muurahaiset olivat kulkutuneet pookiin ilmeisesti kalastajien hevosten heinäkuormissa.


title: Ulkokrunnin tunnusmajakka

text: Kun Merenkulkulaitos vuonna 1988 aloitti vielä olemassa olevien tunnusmajakoiden pelastamisen, valittiin huonoon kuntoon päässyt Ulkokrunnin pooki ensimmäiseksi kohteeksi sillä sen pelättiin kaatuvan seuraavassa myrskyssä. Torni korjattiin kahdeksan kirvesmiehen voimin, ja kustannukset nousivat 300 000 markkaan. Kunnostustyössä käytettiin mm. yli kilometri lautaa ja kolme kilometriä rimaa. Samalla tornin sisäpuolella olevat puiset tikkaat korvattiin nykyaikaisilla turvatikkailla.


title: Ulkokrunnin tunnusmajakka

text: Nykyisin Oulun–Kemin 10 metrin väylän taaempana linjamerkkinä toimivassa tunnusmajakassa on myös pieni sektoriloisto, joka saa energiansta aurinkopaneelista ja neljästä akusta.


title: Ulkokrunnin tunnusmajakka

text: Kansainväliseen majakka- ja majakkalaivaviikonloopuun on Ulkokrunneilta osallistunut nivalalainen Laaksojen Radioamatöörit ry., kutsumerkiltään OH8AAU vuosina 2000 ja 2001.


title: Otto Pfister

text: Otto Pfister (s. 24. marraskuuta 1937 Köln) on saksalainen jalkapallovalmentaja ja entinen pelaaja. Helmikuusta 2017 lähtien hän on toiminut Afganistanin maajoukkueen päävalmentajana.


title: Otto Pfister

text: Pfisterin pelaajaura ei ollut erityisen menestyksekäs. Hän jätti Saksan kentät 1959 siirryttyään Sveitsiin FC Chiasson joukkueeseen. 1960-luvulla Pfister opiskeli valmentajaksi Sveitsissä ja toimi pelaajavalmentajana eri seuroissa 1961–1972.


title: Otto Pfister

text: Pfister on yksi kaikkien aikojen menestyksekkäimmistä saksalaisvalmentajista, muttei ole koskaan valmentanut kotimaassaan. Pitkällä urallaan lähinnä Afrikassa uraa tehnyt Pfister on menestynyt sekä maajoukkue että seurajoukkuetasolla. Ensimmäisissä MM-kisoissaan Pfister oli Saksassa 2006 Togon maajoukkuevalmentajana.


title: Otto Pfister

text: Afrikan mestaruuskisoissa Pfister on parhaimmillaan luotsannut Ghanan hopealle 1992. Pfisterillä oli mahdollisuus kruunata uransa Afrikan mestaruuteen 10. helmikuuta 2008, kun Kamerun kohtasi finaalissa Egyptin. Mohamed Aboutrikan maali 77. minuutilla kuitenkin murskasi Pfisterin unelman ja Egypti vei toisen perättäisen mestaruutensa. Hän sai potkut Kamerunin maajoukkuevalmentajan tehtävistä toukokuussa 2009.


title: Otto Pfister

text: Maaliskuussa 2011 73-vuotias Pfister palasi valmennustehtäviin Trinidad ja Tobagon uutena maajoukkuevalmentajana. Pfister sai potkut tammikuussa 2012.


title: Otto Pfister

text: Helmikuun lopussa 2014 Pfister palasi seitsemän vuoden tauon jälkeen sudanilaisen Al-Merreikhin päävalmentajaksi. Hän sai potkut jo toukokuussa 2014 huonojen tulosten vuoksi. Helmikuussa 2015 Pfisterin pitkä valmennusura jatkui USM Algerissa. Veteraanivalmentaja sai potkut jo toukokuussa.


title: Otto Pfister

text: Helmikuussa 2017 Pfisterin ura jatkui Afganistanin maajoukkueen päävalmentajana.


title: Kaarina Leskinen

text: Kaarina Leskinen (s. 14. marraskuuta 1944) oli vuoden 1962 Miss Suomi ja vuoden 1963 Miss Scandinavia. Lisäksi hän oli Miss Maailma -kilpailuissa 1. perintöprinsessa, Miss Eurooppa -kilpailuissa 2. perintöprinsessa ja Miss YK -kilpailuissa 3. perintöprinsessa


title: Kaarina Leskinen

text: Leskinen meni naimisiin englantilaisen liikemiehen Peter Jonesin kanssa 1965 nairobilaisessa eläintarhassa. Pariskunta asui Belgiassa. Avioliitto päättyi vuonna 1983 eroon. Heillä on kaksi poikaa Michael (s. 1966) ja Stephen (s. 1969). Leskinen on työskennellyt matkailualan yksityisyrittäjänä Belgiassa. Hän asuu Waterloossa. Leskisen sisar Maiju Leskinen (nyk. Growick, s. 1955) teki 1970-luvulla mallintöitä ja asuu Yhdysvaltojen Floridassa.


title: Häiden avustajat

text: Häiden avustajia ja luottamustehtäviä ovat esimerkiksi kaason, bestmanin (puhemiehen) ja seremoniamestarin sekä morsiusneitojen ja sulhaspoikien tehtävät.


title: Tom Sito

text: Tom Sito (s. 19. toukokuuta 1956 Brooklyn, New York) on yhdysvaltalainen televisioanimaatiosarjojen ohjaaja ja animaattori.


title: Tom Sito

text: Hän aloitteli uraansa 1970-luvun lopulla apulaisanimaattorina muun muassa Raggedy Ann & Andy: A Musical Adventure -piirretyssä. Sito tuli tunnetuksi ohjattuaan muutamia jaksoja He-Man and the Masters of the Universe piirretyssä. Sito muun muassa suunnitteli storyboardeja Nalle Puhin uudet seikkailut -piirrettyyn ja on viimeks ollut tekemisissä myös ohjaajana Prätkähiirissä ja Ben 10:ssä.


title: Tom Sito

text: Hän oli puheenjohtajana vuodesta 1992–2001 Motion Picture Screen Cartoonists and Affiliated Optical Electronic and Graphic Artsilla.


title: Tom Sito

text: Sito palkitaan vuoden 2010 Annie-gaalassa June Foray -palkinnolla vaikutuksestaan animaation parissa.


Ampumahiihdon maailmanmestaruuskilpailut 2008 järjestettiin 8.–17. helmikuuta Östersundissa Ruotsissa.


title: Cristóbal Colón

text: Cristóbal Colón voi tarkoittaa seuraavia asioita:


title: Andreas Björk

text: Andreas Björk (s. 28. syyskuuta 1980 Vaasa) on entinen suomalainen jalkapalloilija. Hän oli pelipaikaltaan hyökkääjä tai keskikenttäpelaaja.


title: Peter Blomberg

text: Peter Blomberg (s. 23. marraskuuta 1981 Närpiö) on entinen suomalainen jalkapalloilija. Hän oli pelipaikaltaan keskuspuolustaja.


title: Peter Blomberg

text: Blomberg edusti kuuden kauden ajan närpiöläistä Kraftia Ykkösen ja Kakkosen tasolla ennen siirtymistään Veikkausliiga-joukkue IFK Mariehamniin kaudeksi 2006. Hän debytoi Veikkausliigassa 27. huhtikuuta 2006 ottelussa Honkaa vastaan.


title: Peter Blomberg

text: Blomberg kuului kahden kauden ajan IFK:n avauskokoonpanon pelaajiin kunnes pelit katkesivat vakavaan polvivammaan kauden 2008 alussa. Kahdesta leikkauksesta ja pitkällisestä kuntouttamisesta huolimatta polvi ei tullut pelikuntoon, ja Blomberg ilmoitti peliuransa päättämisestä kesäkuussa 2009. Hän pelasi urallaan 51 liigaottelua, joissa teki kaksi maalia.


title: Pertti Hynni

text: Pertti Tapani Hynni (s. 14. helmikuuta 1960 Helsinki) on suomalainen painonnostaja, vesipalloilija ja kiekonheittäjä. Parhaiten kiekonheittäjänä tunnettu Hynni on Suomen kaikkien aikojen parhaiden kiekonheittäjien listalla kahdentenatoista tuloksella 63,25 metriä.


title: Pertti Hynni

text: Hynni voitti kiekonheiton Suomen mestaruuden vuonna 1999 Seinäjoella tuloksella 62,27 ja vuonna 2004 Vaasassa tuloksella 60,24. Vaasassa mestaruuden voittaessaan Hynni oli 44-vuotias. Lisäksi Hynnillä on SM-hopeaa vuodelta 1998 ja pronssia 1987, 1997, 2000, 2001 ja 2007 (47-vuotiaana).


title: Pertti Hynni

text: Seuratasolla Hynni edustaa Viipurin Urheilijoita (painonnostossa Helsingin Heraklesta).


title: Eksplisiittinen primitiivisen alkion lause

text: Jos formula_1 ovat algebrallisia yli formula_2:n ja formula_3 on rationaaliluku, joka ei ole muotoa formula_4, missä formula_5 ja formula_6 ovat formula_7:n konjugaatteja ja formula_8 ovat formula_9:n konjugaatteja, on formula_10 formula_11:n primitiivinen alkio. Lausetta voidaan käyttää primitiivisen alkion lauseen todistamiseen.


title: Klemetti Näkkäläjärvi

text: Heikki Klemetti Näkkäläjärvi, saam. Juvvá Lemet, (s. 18. lokakuuta 1960 Enontekiö) on pohjoissaamelainen kielenkääntäjä ja entinen poliitikko. Näkkäläjärvi on Lapin yliopiston arktisten alkuperäiskansojen tutkimuksen tutkijatohtori.


title: Klemetti Näkkäläjärvi

text: Hän toimi 2008–2015 Suomen saamelaiskäräjien puheenjohtajana. Vuosina 1996–2003 hän toimi Saamelaiskäräjien jäsenenä, minkä jälkeen hän toimi varajäsenenä puheenjohtajuuteen asti.


title: Klemetti Näkkäläjärvi

text: Näkkäläjärvi pyysi eroa Saamelaiskäräjien puheenjohtajan tehtävästä maaliskuussa 2015. Valtioneuvosto myönsi eron 19.3.2015. Saamelaiskäräjien tiedotteen mukaan Näkkäläjärven eropyynnön syynä oli se, että eduskunta ei hyväksynyt hallituksen esitystä saamelaismääritelmäksi. Näkkäläjärven mukaan eduskunnan päätös säilyttää nykyinen saamelaismääritelmä vaarantaa saamelaisten alkuperäiskansa-aseman.


title: Klemetti Näkkäläjärvi

text: Saamelaiskäräjien ohella Näkkäläjärvi on työskennellyt esimerkiksi Kotimaisten kielten tutkimuskeskuksen saamen kielen lautakunnan pohjoissaamenkielisenä jäsenenä. Eduskuntavaaleissa 2011 Näkkäläjärvi oli RKP:n ehdokkaana Lapin vaalipiirissä saaden 261 ääntä.


title: Klemetti Näkkäläjärvi

text: Näkkäläjärvi on koulutukseltaan kulttuuriantropologi (FT). Hän on suorittanut saamen kielen ja saamelaiskulttuurin ylemmän jatkotutkinnon (FL). Hänen väitöskirjansa käsittelee Jauristunturin poropaimentolaisuutta ja sen kehittymistä. Ennen Saamelaiskäräjien puheenjohtajan tehtävää Näkkäläjärvi toimi useissa yliopistoissa ja tutkimuslaitoksissa ja keskittyi tutkimaan väitöskirjaansa sivuten saamelaista poropaimentolaisuutta, sen suhdetta ympäristöönsä sekä aiheeseen liittyvää terminologiaa.


title: Andrea Jürgens

text: Andrea Elisabeth Maria Jürgens (15. toukokuuta 1967 Wanne-Eickel, Nordrhein-Westfalen – 20. heinäkuuta 2017) oli saksalainen iskelmälaulaja. Hänen uransa alkoi jo kymmenvuotiaana menestyssävellyksellä "Und dabei liebe ich euch beide". Jürgens jatkoi laulajanuraansa myös aikuisiällä, vaikkakin suosio jäi huomattavasti lapsitähtivuosia vaisummaksi.


title: Andrea Jürgens

text: Andrea Jürgens syntyi Heinz ja Margret Jürgensin perheeseen. Jo kymmenvuotiaana hän esiintyi ARD-televisiokanavan uudenvuodengaalassa, jossa hän esitti Jack Whiten säveltämän ja Jon Athanin sanoittaman laulun "Und dabei liebe ich euch beide". Laulu kertoo avioerosta lapsen näkökulmasta. Vuosina 1978 ja 1979 Jürgens menestyi kappaleilla "Ich zeige Dir mein Paradies", "Tina ist weg" ja "Ein Herz für Kinder". Lapsitähti oli syttynyt Saksan iskelmätaivaalle.


title: Andrea Jürgens

text: Andrea Jürgensin esikoisalbumi "Ich zeige Dir mein Paradies" ilmestyi 1978. Lokakuussa 1979 ilmestynyttä joulualbumia "Weihnachten mit Andrea Jürgens" myytiin kolmessa kuukaudessa yli puolitoista miljoonaa yksikköä. Menestys huomioitiin useilla kultalevyillä ja tuplaplatinalla. Myös Jürgensin muut varhaiset studioalbumit menestyivät kaupallisesti.


title: Andrea Jürgens

text: 1980-luvun alussa Jürgens levytti muun muassa saksankielisen version kansainvälisestä hitistä "Japanese Boy" sekä saksankielisen versio Audrey Landersin hitistä "Manuel Goodbye". Andrea Jürgensin pitkäsoittojen myynti ei enää yltänyt alkuvuosien lukemiin. Vuonna 1987 ilmestyi kokoelmalevy "10 Jahre Andrea Jürgens - Die großen Erfolge" ja vuosikymmenen lopulla erinäisiä singlejulkaisuja, kuten "Amore Amore". Vuonna 1990 Jürgens levytti saksalaisen version kansainvälisestä "Lambada"-hitistä. Levyllä "Ich krieg nie genug von Dir" (1993) julkaistiin muun muassa kreikkalaista alkuperää oleva balladi "Eleni hieß das Mädchen" ja "Guten Morgen Sonnenschein", jonka Audrey Landers tulkitsi alun perin englanniksi nimellä "Honeymoon in Trinidad". Vuonna 1996 julkaistulla levyllä "Wenn ich glücklich bin" Andrea Jürgens esitti itävaltalaisen Nockalm Quintettin kanssa kappaleen "Wir greifen nach den Sternen". Samalla albumilla on saksankielinen versio Madonnan menestyssävellyksestä "You'll See" ("Du wirst seh'n").


title: Andrea Jürgens

text: 2000- ja 2010-luvuilla Andrea Jürgensiltä ilmestyi uutta tuotantoa harvakseltaan. Levy-yhtiöt julkaisivat myös useita kokoelmia hänen vanhoista menestyssävellyksistään. Jürgensin viimeiseksi jäänyt studioalbumi "Millionen von Sternen" menestyi verraten hyvin. Hän joutui keskeyttämään syksyllä 2016 aloittamansa kiertueen terveydellisistä syistä.


title: Andrea Jürgens

text: Andrea Jürgens piti taiteellisena isänään tuottaja ja muusikko Jack Whitea. Hänen levyjensä tuottajina ovat toimineet Peter Wagner (levy-yhtiö BMG) ja Alfons Weindorf (levy-yhtiö Koch Universal). White ja Weindorf ovat säveltäneet suuren osan Jürgensin lauluista. Sanoittajina ovat toimineet esimerkiksi Norbert Hammerschmidt ja Bernd Meinunger.


title: Andrea Jürgens

text: Andrea Jürgensin laulujen sanoitukset ovat ennen kaikkea tyypillistä iskelmälyriikkaa; teemoina ovat klassiset ystävyys ja rakkaus. Merkittävä poikkeus on ensimmäinen hitti "Und dabei liebe ich euch beide", jonka avioeroteema rikkoi aikanaan tabuja. Monissa lauluissa aiheena on tietty paikka: "Santo Domingo", "Chinatown ist in New York", "Spanien ist schön" ja "Sommer in Avignon", joka kertoo rakastavaisista Avignon'n kaupungissa kesän saapuessa. Kahdesta ensin mainitusta Audrey Landers lauloi englanninkieliset versiot. Paikannimi-teemaa jatkavat "Santa Catarina", "Träume von Napoli", "Eine Nacht in Monte Carlo" ja "Tahiti Tamure".


title: Andrea Jürgens

text: Andrea Jürgens kertoi tyypillisestä päivästään virallisilla nettisivuillaan:


title: Andrea Jürgens

text: "Silloin kun en ammattini vuoksi ole poissa kotoa, luonnehtisin itseäni lähinnä kotirouvaksi. Meillä on iso talo, jossa huolehdin kaikesta itse. Aamuisin piipahdan usein kahvilla vanhempieni luona. Isäni huolehtii paperitöistäni ja auttaa minua fanipostin selvittämisessä. Sitten juttelemme ummet ja lammet, huolehdimme yhdessä ihailijapostista. Ja sitten ei muuta kuin takaisin kotiin, jossa odottavat jokaiselle kotirouvalle liiankin tutut askareet."


title: Andrea Jürgens

text: Jürgens asui elämänsä viimeiset vuodet Recklinghausenissa.


title: Anderson Cooper 360°

text: Anderson Cooper 360° (lyhennetään usein AC-360 tai 360) on toimittaja Anderson Cooperin juontama yhdysvaltalainen ajankohtaisohjelma, jota esitetään CNN-uutiskanavalla.


title: Anderson Cooper 360°

text: Anderson Cooper 360° lähetetään maanantaista perjantaihin yleensä suorana CNN:n Time Warner Centerin studioilta New Yorkista, mutta joskus lähetys tehdään CNN:n studioilta Washington D.C.:sta tai paikan päällä suurten uutistapahtumien aikana.


title: Anderson Cooper 360°

text: 360° on viittaus ohjelman tapaan tehdä uutisraporttinsa "360 asteesta", eli jokaisesta näkökulmasta. Uutislähetysten katsojien keski-ikä oli vuonna 2002 noin 60 vuotta, mutta Cooperin ohjelma oli aloittaessaan suunnattu nuoremmille katsojille pyrkien tavoittamaan erityisesti 18–54 vuotiaiden ikäryhmän. Anderson Cooper 360°:n ensimmäinen lähetys oli 8. syyskuuta 2003. Ohjelma aloitti teräväpiirtolähetyksensä 26. syyskuuta 2007 CNN HD-kanavalla.


title: Satisfaction

text: Satisfaction voi tarkoittaa seuraavia asioita:


title: Aleksandr Halifman

text: Aleksandr Valerjevitš Halifman (, s. 18. tammikuuta 1966 Leningrad, Neuvostoliitto) on venäläinen shakin suurmestari, shakkikirjailija ja entinen FIDE:n maailmanmestari.


title: Aleksandr Halifman

text: Halifman oppi shakin kuusivuotiaana isältään. Hän saavutti suurmestarin arvon 1990 kovatasoisessa New Yorkin avoimessa turnauksessa, jonka hän voitti.


title: Aleksandr Halifman

text: Hänen merkittävin saavutus oli FIDE:n maailmanmestaruuden voitto 1999, vaikka samaan aikaan häntä vahvempi pelaaja Garri Kasparov piti kilpailevan liiton titteliä hallussaan. Halifman menetti tittelinsä seuraavana vuonna.


title: Aleksandr Halifman

text: Halifman on myös voittanut 1982 Neuvostoliiton nuorten mestaruuden, 1984 neuvostoliitonmestaruuden, 1985 ja 1987 moskovanmestaruuden, 1990 Groningenissa, 1993 Ter Apelissa, 1994 Eupenin avoimen turnauksen, 1995 Pietarin avoimet, 1996 venäjänmestaruuden, 1997 Pietarin turnauksen, 1997 Århusissa, 1997 maailman joukkuemestaruuden Luzernissa, 1998 Bad Wiesseessa, 2000 Hoogenveenissa ja 2000 shakkiolympialaiset.


title: Aleksandr Halifman

text: Halifman on tunnettu shakin avausteoriaa käsittelevistä kirjasarjoistaan "Opening for White According to Kramnik, 1. Nf3" ja "Opening for White According to Anand 1. e4".


title: Psychedelic Phinland

text:
Psychedelic Phinland – Finnish Hippie & Underground Music 1967–1974 on vuonna 2006 julkaistu kokoelmalevy, joka sisältää suomalaista psykedeelistä rockia ja underground-musiikkia.
Tunnetuimpia esittäjiä ovat muun muassa Suomen Talvisota 1939–1940, Wigwam, Hector, Jukka Kuoppamäki, Juice Leskinen & Coitus Int ja The Sperm.


title: Sopimus (elokuva)

text: Sopimus on suomalainen elokuva, joka käsittelee Tehyn vuoden 2007 työtaistelua sairaanhoitajien näkökulmasta.


title: Sopimus (elokuva)

text: Elokuvan teki Iskuryhmäksi itseään kutsunut joukko. Iskuryhmään kuuluivat Rostislav Aalto, Roope Ahola, Heikki Färm, Katja Gauriloff, Markku Heikkinen, Jouni Hiltunen, Tahvo Hirvonen, Marita Hällfors, Anna Korhonen, Anu Kuivalainen, Laura Kuivalainen, Maria Lappalainen, Iris Olsson ja Markku Tuurna.


title: Sopimus (elokuva)

text: Elokuva kuvattiin Helsingissä kahdessa viikossa marraskuussa 2007. Kuvaukset alkoivat 20. marraskuuta. Kuvauspaikkoina toimivat sairaalat, eduskuntatalo ja Tehyn tilaisuudet.


title: Sopimus (elokuva)

text: Elokuvan ensi-ilta oli Helsingissä DocPoint-elokuvajuhlilla 26. tammikuuta 2008 elokuvateatteri Bio Rexissä. Televisiossa elokuva esitettiin TV1:llä 3. helmikuuta 2008.


title: Mike Love

text: Michael Edvard "Mike" Love (s. 15. maaliskuuta 1941 Los Angeles, Kalifornia) on yhdysvaltalainen muusikko. Hänet tunnetaan parhaiten The Beach Boysin laulajana ja sanoittajana. Hän on yksi yhtyeen viidestä alkuperäisjäsenestä ja Wilsonin veljesten Brianin, Carlin ja Dennisin serkku. Lisäksi hänen veljensä Stan on entinen NBA-koripalloilija, ja Stanin poika eli Mike Loven veljenpoika Kevin Love on niin ikään NBA-pelaaja.


title: Mike Love

text: Mike Love oli Brian Wilsonin ohella Beach Boysin päävokalisti. Mike Love laulaa vokaalit useaan tunnettuun Beach Boys -sävelmään, kuten "Surfing Safari", "Surfing USA", "Little Deuce Coupe", "Be True to Your School", "Fun Fun Fun", "I Get Around" ja "California Girls". Love tunnetaan etenkin korkeiden äänien laulajana, mutta hän on laulanut myös tunnettuja basso-osuuksia (esimerkiksi hitissä "Good Vibrations"). Mike Loven rooli sanoittajana oli tärkeä varsinkin Beach Boysin alkuvuosina.


title: Mike Love

text: Beach Boysin ohella Mike on muun muassa levyttänyt kaksi albumia Celebration-yhtyeen kanssa. Myöhäisellä 1970-luvulla julkaistiin epäviralliset sooloalbumit "First Love" ja "Country Love". Hänen ensimmäinen ja toistaiseksi ainoa virallinen sooloalbuminsa "Looking Back with Love" ilmestyi vuonna 1981.


title: Mike Love

text: Mike Love asuu nykyään Incline Villagessa Nevadassa ja on tällä hetkellä The Beach Boys-nimellä keikkailevan kokoonpanon ainoa alkuperäisjäsen. Hänen ohellaan mukana on myös vuonna 1965 yhtyeeseen liittynyt Bruce Johnston.


title: Stan Freberg

text: Stanley Victor ”Stan” Freberg (7. elokuuta 1926 Pasadena, Kalifornia – 7. huhtikuuta 2015 Santa Monica, Kalifornia) oli yhdysvaltalainen koomikko, ääninäyttelijä ja muusikko. Hän oli ehdolla Emmy-palkinnon saajaksi vuonna 1951.


title: Stan Freberg

text: Grammy-palkittu Freberg julkaisi Capitol Recordsilla muun muassa komedia-albumin "Stan Freberg Presents The United States of America Volume One The Early Years" (1961). Hänen ensimmäinen puolisonsa Donna kuoli yli neljänkymmenen avioliittovuoden jälkeen 2000 ja hän meni uusiin naimisiin Betty Hunterin kanssa.


title: Stan Freberg

text: Frebergillä on tähti Hollywood Walk of Famella, ja hänet kelpuutettiin Radio Hall of Fameen vuonna 1995.


title: The Black and White Album

text: The Black and White Album on The Hivesin neljäs albumi, joka julkaistiin Euroopassa 9. lokakuuta 2007. Yhdysvalloissa albumi julkaistiin 13. marraskuuta 2007.


title: The Black and White Album

text: Albumi debytoi Ruotsissa Sverigetopplistanin neljännellä sijalla, ja pysyi listalla yhteensä kymmenen viikkoa. Yhdysvalloissa albumi nousi Billboard 200 -listan sijalle 65.


title: Smith–Morra-gambiitti

text: Smith–Morra-gambiitti tai joskus myös pelkkä Morran gambiitti on sisilialaisessa puolustuksessa esiintyvä gambiitti. Sitä ei esiinny mestaritasolla kovinkaan usein, mutta kerhokäytössä se on yllättävä ase. Gambiitti menee seuraavasti:


title: Smith–Morra-gambiitti

text: Musta voi hyväksyä gambiitin lyömällä c3:een. Sen jälkeen valkea normaalisti pelaa 3. Rxc3 ja 4. Lc4 tarkoituksena painostaa mustan f7-ruutua. Valkea pyrkii myös ottamaan c- ja d-linjat haltuunsa torneillaan, jolloin mustan on vaikea löytää sopivaa paikkaa kuningattarelleen.


title: Smith–Morra-gambiitti

text: Smith–Morra-gambiitti on nimetty kahden pelaajan, ranskalaisen Pierre Morran (1900–1969) ja yhdysvaltalaisen Kenneth Ray Smithin (1930–1999), mukaan. Morra julkaisi vihkosen ja useita artikkeleita Smith–Morra-gambiitista 1950-luvulla. Smith kirjoitti yhteensä yhdeksän kirjaa ja 49 artikkelia gambiitista. Kun Ken Smith osallistui kansainväliseen turnaukseen monia suurmestareita vastaan, hän käytti Smith–Morra-gambiittia kolme kertaa ja hävisi jokaisen pelin. Kun Mario Campos Lopez pelasi ranskalaista puolustusta (1...e6) sisilialaisen sijaan Smithiä vastaan, Bent Larsen kommentoi ensimmäistä siirtoa antamalla sille kysymysmerkin kommentilla: ”Parempi olisi 1...c5, mikä voittaisi sotilaan.”Jos ei ole varuillaan, Smith–Morra-gambiitissa voi joutua avausansan kohteeksi. Jatkossa: 1. e4 c5 2. Rf3 d6 3. d4 cxd4 4. c3 dxc3 5. Rxc3 Rc6 6. Lc4 musta joutuu hankaluuksiin jos pelaa 6...Rf6


title: Smith–Morra-gambiitti

text: Valkea voi pelata suoraan 7. e5! jolloin peli voi jatkua esimerkiksi seuraavasti.


title: Itsetiivistyvä betoni

text: Itsetiivistyvällä betonilla (it-betoni, IT-betoni, ITB) on kyky täyttää muotit ja ympäröidä raudoitus ilman mekaanista tiivistystä. Iitsetiivistyvä betoni poikkeaa nimenomaan muokkautuvuudellaan tavanomaisesta betonista. Itsetiivistyvä betoni on yleisnimitys vastaavasti kuin täryttämällä tiivistetävä betoni.


title: Itsetiivistyvä betoni

text: It-betonin koostumus eroaa tavanomaisesta betonista tietyiltä osin kuten hienoainesmäärän ja käytettävän tehokkaan niin kutsutun kolmannen sukupolven notkistimen osalta. Tällä perusteella ITB:n ominaisuuksista voidaan puhua yleisellä tasolla. Kuitenkaan ei it-betonia voida luokitella kaikilta ominaisuuksiltaan tietylle rajatulle alueelle. Sen kaikki ominaisuudet ovat suhteessa koostumukseen vastaavasti kuin tavanomaisenkin betonin ominaisuudet.


title: Itsetiivistyvä betoni

text: Itsetiivistyvässä betonissa käytettävä lisähienoaines voi olla reaktiivista kuten sementti ja lentotuhka tai reagoimatonta jauhemateriaalia. It-betonimassan viskositeettiominaisuuksia voidaan muuttaa myös erityisellä lisäaineella, niin kutsutulla stabilaattorilla.


title: Sammakonleinikki

text: Sammakonleinikki ("Ranunculus reptabundus" tai "Ranunculus sceleratus" ssp. "reptabundus") on Venäjällä ja Suomessa tavattava kosteiden kasvupaikkojen leinikkikasvi. Suomessa lajia tavataan lähinnä Oulun seudulla ja se on luokiteltu uhanalaiseksi lajiksi. Sammakonleinikki on muiden leinikkikasvien tapaan myrkyllinen kasvi.


title: Sammakonleinikki

text: Yksivuotinen tai usein ylitalvinen sammakonleinikki kasvaa 10–30 cm korkeaksi. Sen mutkainen varsi on koheneva tai rento, 3–4 mm paksu, alaosasta kalju ja yläosasta usein karvainen. Varsi juurehtii alaosan nivelistä. Kiiltävänvihreiden aluslehtien lavat ovat tavallisesti 2–6 cm leveitä, leveän suippotyvisiä tai herttatyvisiä ja kolmijakoisia tai -osaisia. Lavan liuskat ovat kolmihalkoisia tai -hampaisia. Varsilehtien lavat ovat kolmiosaisia, ylimpien lehtien lavat ovat liuskattomia ja muodoltaan kapeansoikeita tai soikeita. Kukkaperät ovat melko lyhyitä ja kukkia on melko runsaasti. Kehäkiehkuroita kukissa on kaksi kappaletta. Sekä verho- että terälehtiä on viisi kappaletta. Tummankeltaisten kukkien terälehdet ovat 4–6 mm pitkiä, mesikuopallisia ja ne ovat verholehtiä lyhyempiä. Kukkapohjus on lähes pallomainen. Sammakonleinikki kukkii Suomessa heinä-syyskuussa. Hedelmä koostuu 1,1–1,5 mm pitkistä pähkylöistä, joissa on 0,15–0,3 mm pitkä suora ota. Laji tekee runsaasti siemeniä, jotka leviävät muun muassa lintujen mukana.


title: Sammakonleinikki

text: Sammakonleinikki voi risteytyä konnanleinikin ("R. sceleratus") kanssa. Aikaisemmin sammakonleinikki luokiteltiin konnanleinikin alalajiksi ("R. sceleratus" ssp. "reptabundus") ja on vasta äskettäin tunnustettu omaksi lajikseen. Konnanleinikillä on sammakonleinikkiä pienemmät kukat ja sen alus- ja varsilehtien välinen ero on melko jyrkkä, kun sammakonleinikillä muutos lehtien välillä on loivempi.


title: Sammakonleinikki

text: Sammakonleinikin levinneisyys tunnetaan huonosti. Sitä tavataan Suomen lisäksi ainakin Venäjällä Kuolan niemimaalta, Vienanmeren alueelta, Venäjän Karjalan pohjoisosista sekä Pohjois-Venäjällä ehkä Uralille saakka. Suomessa sammakonleinikkiä tavataan Oulun seudulla Siikajoelta Haukiputaalle,sekä Oulujoen vartta pitkin sisämaahan päin Muhokselle ja Kainuun puolelle Vaalaan asti. Lajia tavataan myös Kuusamosta. Pohjois-Hämeestä ja Lapista lajista on lyhytaikaisia havaintoja, joiden arvellaan olleen lintujen mukana levinneitä tulokkaita.


title: Sammakonleinikki

text: Sammakonleinikki kasvaa kosteilla paikoilla kuten ojissa, allikoissa ja jokien rannoilla. Laji hyötyy ihmisen toiminnasta, mutta toisaalta on vaarassa kosteikkojen kuivaamisen ja rantarakentamisen takia.


title: The Invincible Iron Man

text: The Invincible Iron Man on vuonna 2007 suoraan DVD:lle julkaistu animaatioelokuva. Elokuvassa keskityttiin Rautamiehen synnyintarinaan. Elokuvan ohjasivat Patrick Archibald ja Jay Oliva. Pääosassa esiintyivät muun muassa Marc Worden, Gwendoline Yeo, Rodney Saulsberry ja Elisa Gabrielli.


title: Doris Grau

text: Doris Grau (12. lokakuuta 1924 Brooklyn, New York – 30. joulukuuta 1995 Los Angeles) oli yhdysvaltalainen näyttelijä ja ääninäyttelijä. Hänet tunnetaan ehkä parhaiten ruokalan emäntä Doriksen ("Lunchlady Doris") ääniroolista animaatiosarjassa "Simpsonit". Graun kuoltua keuhkosairauteen vuonna 1995 hahmo muutettiin sarjassa puhumattomaksi taustahahmoksi. Vuonna 2006 rooli annettiin Tress MacNeillelle, mutta uudemmissa jaksoissa hahmon nimeksi on vaihdettu Dora, kunnianosoituksena Grauta kohtaan, jotta alkuperäinen hahmo olisi poistunut hänen mukanaan.


title: Doris Grau

text: Grau oli pääosan urastaan kuvaussihteeri useissa elokuva- ja tv-tuotannoissa. Hän siirtyi itse näyttelemään vasta vanhoilla päivillään. Hänellä oli aivan pieniä sivurooleja tilannekomediasarjassa "Cheers", komediaelokuvissa "Arvoisa herra" ja "Babe – urhea possu" sekä rikoselokuvassa "Coldblooded".


title: Gerry Bamman

text: Gerry Bamman (s. 18. syyskuuta 1941 Independence, Kansas) on yhdysvaltalainen näyttelijä. Hän on esittänyt muun muassa Frank-setää elokuvissa "Yksin kotona" ja "Yksin kotona 2 – Eksynyt New Yorkissa". Bamman on ollut naimisissa Emily Mannin kanssa, mutta on sittenmin eronnut. Liitosta syntyi yksi lapsi: poika Nicholas.


title: Purple Rain

text: Purple Rain on Princen albumi vuodelta 1984. Se on Princen uran kaupallisesti menestynein albumi yli 20 miljoonan kappaleen myynnillään. Levy vietti 24 yhtäjaksoista viikkoa Yhdysvaltain listaykkösenä. Albumi on samalla soundtrack "Purple Rain" -elokuvaan, jossa Prince esittää pääosaa.


title: Purple Rain

text: "Purple Rain" oli Princen ensimmäinen yhteistyö The Revolution -yhtyeen kanssa. Sillä on kuultavissa paljon uusia musiikillisia vaikutteita jazz-harmonioista psykedeelisiin sävyihin. Tyylilajillisesti Purple Rain on Princen rock- ja pop-vetoisin kokonaisuus. Perinteistä pop-ilmaisua levyllä edustaa muun muassa kappale ”Take Me with U”. Albumilla on vahvasti läsnä myös edellisten levyjen funk ja rhythm and blues, etenkin kappaleissa ”Computer Blue” ja ”Baby I’m A Star”.


title: Purple Rain

text: Levyn ensimmäinen single ”When Doves Cry” nousi listoille ympäri maailman ja oli vuoden 1984 myydyin single. Se valittiin "The Village Voicen" koostamassa Pazz & Jop -kriitikkoäänestyksessä vuoden parhaaksi singleksi. "Purple Rainin" muita hittejä olivat nimikappale, ”Let’s Go Crazy” ja ”I Would Die 4 U”. Albumi voitti Princelle vuoden 1984 gaaloissa kolme Grammya sekä Oscarin sarjassa paras elokuvan tunnuskappale. "Vanity Fair" valitsi "Purple Rainin" vuonna 2007 kaikkien aikojen parhaaksi soundtrackiksi.


title: Purple Rain

text: Levyn kappale ”Darling Nikki” antoi alkusysäyksen levyihin usein laitettaville Parental Advisory -tarroille, jotka varoittavat vanhempia kyseenalaisista sanoituksista. Poliitikko Tipper Gore oli kuullut nuoren tyttärensä kuuntelevan kappaletta, jossa lauletaan seksihullusta naisesta nimeltä Nikki. Gore perusti kohta tämän jälkeen muiden poliitikoiden kanssa yhdistyksen nimeltä Parents Music Resource Center.


title: Purple Rain

text: Kaikki kappaleet kirjoittanut Prince, ellei toisin mainita.


title: Sign o’ the Times

text: Sign o' the Times on Princen tuplalevy vuodelta 1987. Sitä on monesti pidetty Princen parhaana albumina ja toisena päätyönä, Purple Rainin ohella. Vuonna 1989 "Time Out Magazine" valitsi "Sign o' the Timesin" maailman kaikkien aikojen parhaaksi musiikkialbumiksi. Se sijoittui kolmanneksi "Hot Pressin" kriitikoiden äänestyksessä.


title: Sign o’ the Times

text: Vuonna 1986 ilmestyneen Parade-albumin jälkeen Prince ryhtyi saman tien työstämään uutta materiaalia The Revolution -yhtyeensä kanssa. Uusien kappaleiden oli tarkoitus päätyä Dream Factory -nimiselle studiolevylle, mutta kun The Revolution pian hajosi erimielisyyksiin, projekti hyllytettiin. Prince oli samoihin aikoihin äänittänyt uutta soololevyä Camille-pseudonyymillään ja tekeillä oli myös livelevy Revolutionin kanssa. Nämäkin projektit lyötiin lopulta jäihin, sillä levy-yhtiö Warner ei suostunut julkaisemaan kolmea Prince-levyä yhden vuoden aikana. Lopullinen ratkaisu oli koota kaikilta näiltä levyiltä parhaat palat yhdelle tuplalevylle. Levyn nimeksi tuli "Sign o’ the Times".


title: Sign o’ the Times

text: Kappaleet "Strange Relationship" ja "I Could Never Take the Place of Your Man" oli kirjoitettu alun perin jo vuonna 1982. Levyn ensimmäinenä singlenä julkaistiin nimikappale "Sign o' the Times", joka valittiin vuoden singleksi Pazz & Jopin vuosilistauksessa (vuoden albumi oli Sign o’ the Times.) Kappale ottaa kantaa moniin yhteiskunnallisiin ongelmiin, kuten AIDSiin, väkivaltaan ja huumeisiin. Single nousi kolmanneksi Yhdysvaltain listalla. Levyn suurin hitti oli Sheena Eastonin kanssa duetoitu "U Got the Look", joka nousi listakakkoseksi ja pysyi Top-10:ssa kuusi viikkoa. Myös "I Could Never Take the Place of Your Man" pääsi kymmenen myydyimmän singlen joukkoon Amerikassa.


title: Sign o’ the Times

text: Kaikki kappaleet Princen kirjoittamia, ellei toisin mainita


title: John Heard

text: John Matthew Heard, Jr. (7. maaliskuuta 1945 Washington – 21. heinäkuuta 2017 Palo Alto, Kalifornia) oli yhdysvaltalainen näyttelijä. Hänet tunnetaan parhaiten Peter McCallisterin roolista elokuvissa "Yksin kotona" ja "Yksin kotona 2 – Eksynyt New Yorkissa". Heard näytteli yli sadassa elokuvassa ja kuului 1980- ja 90-lukujen suosituimpiin Hollywood-näyttelijöihin. Hän näytteli lisäksi mm. elokuvissa "Pelikaanimuistio" (1993) ja "Heräämisiä" (1990). Heard on ollut ehdolla Emmy-palkinnon saajaksi esittämästään Vin Makazianin roolista televisiosarjassa "Sopranos". Hänelle on myönnetty kaksi Obie-palkintoa rooleistaan Off-Broadway-näytelmissä "Othello" ja "Split".


title: John Heard

text: Heard kuoli yllättäen 72-vuotiaana hotellihuoneessaan Palo Altossa, Kaliforniassa 21. heinäkuuta 2017. Tietojen mukaan Heard oli toipumassa äskettäin tehdystä selkäleikkauksesta. Virallinen kuolinsyy oli ”äkillinen sydänkohtaus, joka johtui ateroskleroottisesta ja hypertensiivisestä sydänsairaudesta”.


title: Peter Ashdown

text: Peter Hawthorn Ashdown (s. 16. lokakuuta 1934, Danbury, Essex) on brittiläinen entinen Formula 1 -kuljettaja, joka osallistui yhteen kilpailuun Cooper-tallissa kaudella . Kyseinen kilpailu oli Britannian Grand Prix 1959. Ashdown oli kilpailun 12.


title: Ian Ashley

text: Ian Hugh Gordon Ashley (s. 26. lokakuuta 1947, Wuppertal, Saksa) on brittiläinen entinen Formula 1 -kuljettaja, joka osallistui 11 kilpailuun kausina – Token, Williams, BRM, Hesketh ja Brabham-talleissa. Hän pääsi starttaamaan vain neljään kilpailuun, lopuista hän karsiutui.


title: Gerry Ashmore

text: Gerald "Gerry" Ashmore (s. 25. heinäkuuta 1936, West Bromwich, Staffordshire) on brittiläinen entinen Formula 1 -kuljettaja, joka osallistui neljään kilpailuun Lotus-tallissa kausilla ja . Hänen paras (ja ainoa) sijoituksensa oli Saksan Grand Prix'ssa 1961 saavuttama 16. sija.


title: Bestman

text: Bestman eli best man on häissä sulhasta avustava miespuolinen ystävä tai sukulainen.


title: Bestman

text: Yleensä bestmaniksi valitaan sulhasen veli, miespuolinen serkku tai läheinen ystävä. Hänen tehtävänsä on säilyttää vihkisormusta ja ojentaa se papille, kun tämä pyytää sitä vihkiseremoniassa. Ylimalkaan bestman toimii sulhasen seuralaisena viimeisen vuorokauden ajan ennen vihkimistä.


title: Bestman

text: Ortodoksisessa kirkossa bestmaneja on neljä, ja seremoniassa he kannattelevat vuorotellen kahtena parina vihkikruunuja morsiusparin pään päällä.


title: Bestman

text: Myös luterilaisessa kirkossa käytettiin vihkimisen aikana 1900-luvun alkuun saakka tavallisesti sulhasen veljien tai setien kannattamaa telttakatosta eli tellaa. Tapa on peräisin juutalaisuudesta, ja se hävisi käytöstä ensimmäisen maailmansodan aikoihin.


title: Lisa Nicole Carson

text: Lisa Nicole Carson (s. 12. heinäkuuta 1969 New York, Yhdysvallat) on yhdysvaltalainen näyttelijä. Hänen tunnetuin roolinsa oli televisiosarjassa "Ally McBeal", jossa hän esitti Renee Raddickia vuosina 1997–2002. Hän on esittänyt myös "Teho-osasto" -sarjan Carla Reeceä vuosina 1996–2001.


title: Lisa Harrison

text: Lisa Harrison (s. 2. tammikuuta 1971) on yhdysvaltalainen koripalloilija. Hän pääsi WNBA-pelaajaksi vuonna 1999 joukkueenaan Phoenix Mercury.


title: Lisa Harrison

text: Harrison syntyi Mount Washingtonissa, Kentuckyssä, ja valmistui Tennesseen yliopistosta vuonna 1993. Ennen Phoenix Mercuryyn pääsyään hän oli pelannut Columbus Questissa (1996) ja Portland Powerissa (1997–1999).


title: Lisa Harrison

text: Harrison on pituudeltaan 186 senttiä.


title: Prahan rauha

text: Prahan rauha voi tarkoittaa:


title: Sivustointi

text:
Sivustointi on shakkitermi, jolla tarkoitetaan lähetin kehittämistä ruutuihin b2/b7 tai g2/g7. Sivustointi on usean hypermodernin shakkiavauksen perusta. Sivustoinnilla annetaan yleensä vastustajan miehittää keskusruudut sotilaillaan, jonka jälkeen se murskataan sivustoilla läheteillä ja sotilashyökkäyksillä. Tämä myös antaa mahdollisuuden odottaa e- ja d-sotilaiden siirtämisessä, koska lähettien ei tarvitse päästä keskelle lautaa.
Sivustointi antaa lähetille kokonaisen diagonaalin hallittavaksi (a1-h8 tai h1-a8). Usein lähetistä tuleekin niin voimakas, että vastustaja yrittää vaihtaa sen pois hinnalla millä hyvänsä tai pelaamalla omat sotilaansa vastustajan lähetin värisille ruuduille rajoittamaan sen kulkua. Sivustoidun lähetin kanssa pitää olla varovainen, sillä jos sen vaihtaa heti tilanteen tultua pois, omat lähetin väriset ruudut voivat heikentyä liikaa.


title: Sivustointi

text: Kuningas- ja kuningatarintialainen puolustus on nimetty sen mukaan, että musta vastaa valkean d4- ja c4-siirtoihin d5:llä ja toisen lähettinsä sivustoinnilla. Myös Aljechinin puolustus antaa valkealle ison sotilaskeskustan tavoitteena sivustoida lähetit ja sen jälkeen tuhota se. Sisilialaisen puolustuksen lohikäärmemuunnelmassa musta sivustoi f8-lähettinsä, joka vaikeuttaa samalla valkean c1-lähetin kehittämistä, koska lähetin kehittäminen jättäisi b2-ruudun suojattomaksi.


title: Sorsanputki

text: Sorsanputki ("Sium latifolium") on Euroopassa ja Siperiassa tavattava myrkyllinen sarjakukkainen kasvi. Suomessa laji on äärimmäisen uhanalainen ja erityisesti suojeltu laji.


title: Sorsanputki

text: Monivuotinen sorsanputki kasvaa 100–150 cm korkeaksi. Sen varsi on pysty, särmikäs ja kalju. Uposlehdet ovat kaksi tai kolme kertaa parilehdykkäisiä ja hyvin kapealiuskaisia. Ilmalehdet ovat kaksi- tai kolmeparisia, lehdykät 5–10 cm soikeita tai puikeita ja sahalaitaisia. Kukinnon pää- ja pikkusarjat ovat suojuksellisia. Pääsarjan suojuksen lehdet ovat isoja ja lehtimäisiä. Kukkien teriöt ovat valkoisia. Sorsanputki kukkii heinä-elokuussa. Sorsanputki leviää sekä siemenistä että rönsyistä.


title: Sorsanputki

text: Sorsanputki on erittäin myrkyllinen putkikasvi.


title: Sorsanputki

text: Sorsanputken levinneisyysalue ulottuu Espanjasta Keski- ja Itä-Euroopan kautta aina Länsi-Siperiaan saakka. Etelässä sen levinneisyysalue ulottuu Etelä-Italiaan ja Kaukasukselle, pohjoisessa Britteinsaarille, Etelä-Ruotsiiin, Etelä-Suomeen ja Venäjän Karjalaan.


title: Sorsanputki

text: Suomessa sorsanputkea on tavattu vain muutamassa paikassa etelärannikolla. Näistä vakituisia kasvupaikkoja on ollut ilmeisesti vain kaksi: Uudenkaupungin Sirppujoen alajuoksulla sekä Haminan Vehkalahden Summanjoen suulla ja läheisissä merenlahdissa. Lajia tavataan enää vain Haminan kasvupaikalla, ja siksi se on Suomessa erityisesti suojeltava laji.


title: Sorsanputki

text: Sorsanputki kasvaa matalassa vedessä, mieluiten hitaasti virtaavien jokien suojaisissa, savipohjaisissa lahdekkeissa sekä jokisuilla suojaisilla paikoilla murtovedessä. Se viihtyy myös runsasravinteisissa järvissä ja pienvesissä. Kasvupaikoiltaan sorsanputki on ravinteisuuden osalta varsin vaatelias. Suomessa lajia uhkaa lähinnä laiton kerääminen. Kasvupaikkoja on tuhoutunut myös vesistöjen ruoppaamisen yhteydessä.


title: Hannu Helin

text: Hannu Helin (23. huhtikuuta 1944 Kuopio – 26. tammikuuta 2015 Helsinki) oli suomalainen kirjailija ja runoilija. Hän julkaisi lyriikkaa, romaaneja ja käännöksiä. Helin määritteli tehtäväkseen tutkimusmatkan suomen kieleen. Hänen 14. teoksensa "Amnesia allegro" ilmestyessä Helinin sanottiin vaativan lukijaltaan yleissivistystä, ja joissakin runokokoelmissa olikin selitysosio. Maaria Pääjärvi kertoi "Parnassossa", että ”Helinin runouden kieli lähestyy kokemusta luonnollisesta kielestä, joka ei koskaan ole sisäsiistiä ja kultivoitua”.


title: Hannu Helin

text:
Helin kuoli 70-vuotiaana Helsingissä 26. tammikuuta 2015 pitkään sairastettuaan.
Runoja koti- ja ulkomaisissa antologioissa ja kokoomateoksissa.Antti Hernesniemi: Piirroksia Hannu Helinistä blogissa www.nousevatmetst.blogspot.com


title: Glosholmin majakka

text: Glosholmin majakka (myöhemmin "Glosholmin tunnusmajakka") oli Pellingin saaristossa Glosholmin saaren eteläisellä niemellä sijainnut Suomenlahden vilkastuneen meriliikenteen ohjauslaitteeksi vuosina 1832–1835 rakennettu majakka. Majakka toimi valomajakkana vuodesta 1835 vuoteen 1863 saakka, jolloin sen valo sammutettiin ja uusi, etelämmäksi rakennettu Söderskärin majakka otettiin käyttöön. Glosholmin majakka palveli tunnusmajakkana vuoteen 1940 saakka, jolloin se räjäytettiin.


title: Glosholmin majakka

text: Suunniteltaessa majakkaa Pellingin saaristoon sen sijaintipaikasta ei päästy yksimielisyyteen. Tuolloinen Suomen luotsi- ja majakkahallituksen päällikkö Gustaf Brodd halusi sijoittaa majakan Glosholmille, kun taas Venäjän majakkalaitoksen päällikkö oli eteläisemmän Söderskärin kannalla. Vuonna 1826 keisari Nikolai I määräsi majakan rakennettavaksi Glosholmiin.


title: Glosholmin majakka

text: Pyöreä nelikerroksinen 16,3 metrin korkuinen ja läpimitaltaan 8,9-metrinen sylinterimäinen majakkatorni muurattiin tiilistä, ja sen laelle sijoitettiin puinen kahdeksankulmainen loistokoju. Yhtä aikaa majakan kanssa valmistuivat nelihenkiselle miehistölle tarkoitetut asuinrakennukset. Majakan valo sytytettiin ensimmäistä kertaa 15. syyskuuta 1835.


title: Glosholmin majakka

text: Majakan sijainti ei kuitenkaan ollut meriliikenteen kannalta paras mahdollinen, ja majakan katsottiin olevan syypää joihinkin alueella tapahtuneisiin haaksirikkoihin. Niinpä Söderskärin majakan valmistuessa Glosholmin majakan valolaitteet sammutettiin ja se muutettiin valottomaksi tunnusmajakaksi. Lyhtykoju purettiin ja korvattiin kahdeksankulmaisella peltisellä 6,7-metrisellä suippokärkisellä katolla. Huippumerkiksi asetettiin 6,1 metrin korkuinen risti, jonka huippumerkkinä oli vaakasuora tynnyri.


title: Glosholmin majakka

text: Talvisodan aikana Glosholmin majakkatorni määrättiin tuhottavaksi, sillä sen katsottiin opastavan pommituslennoilla olleita vihollisen lentokoneita. Tämän johdosta majakkatorni räjäytettiin 14. maaliskuuta 1940. Talvisota oli päättynyt jo edellisenä päivänä, mutta tieto siitä ei ehtinyt Gloshomiin ennen räjäytystä. Tornista jäi jäljelle vain noin viiden metrin korkuinen alaosa, joka jatkosodan aikana muutettiin tulenjohtoasemaksi.


title: Glosholmin majakka

text: Kirjailija Tove Jansson on käyttänyt Glosholmin majakkatornia Muumitalonsa esikuvana. Janssonin kerrotaan viettäneen lapsuutensa kesiä sen läheisyydessä, ja myöhemmin hän vietti 30 vuoden ajan kesät Klovaharunin saarella n. 3 km:n päässä Glosholmista. Ensimmäisen muumikirjan ilmestyessä 1945 Glosholmin majakka oli jo tuhottu, mutta muistot siitä olivat vielä elossa.


title: Glosholmin majakka

text: Helsingin Sanomien 25.7.2015 julkaiseman tiedon mukaan Rajavartiolaitos on siirtymässä pois Glosholmenilta, ja Metsähallituksen ja Uudenmaan ely-keskuksen suunnitelmissa on tehdä Glosholmenista matkailukohde.


title: Glosholmin majakka

text: Kansainvälistä majakka- ja majakkalaivaviikonloppua Glosholmin majakalla vietettiin 2005, kun OI3W-amatööriradioasema perustetiin alueelle tapahtuman ajaksi.


title: Brasilian lentopallon Superliiga

text: Brasilian lentopallon Superliiga on ylin sarjataso lentopallossa Brasiliassa. Superliigaa organisoi Brasilian lentopalloliitto. Superliigassa pelaa yhteensä kymmenen joukkuetta. Liigan suurimmat joukkueet ovat Minas, São Paulo ja Rio De Janeiro.


title: Brasilian lentopallon Superliiga

text: Superliiga starttaa käyntiin joulukuun alussa. Sitä pelataan aina maaliskuun loppuun asti, jolloin mestari on selvillä. Pelejä on kaksi kertaa viikossa jokaisella joukkueella. Runkosarjassa kaikki joukkueet kohtaavat toisensa sekä koti- että myös vieraskentällään. Tämän jälkeen kahdeksan parasta joukkuetta pelaavat pudotuspelit niin että runkosarjan voittaja kohtaa runkosarjan kahdeksannen ja niin edelleen. Ottelut pelataan paras neljästä järjestelmällä. Joukkueilla saa olla enintään kaksi ulkomaalaispelaajaa peliluettelossa.


title: Brasilian lentopallon Superliiga

text: Brasiliassa nähtiin huippulentopallopelejä 1960-luvulla vain A-maajoukkueen toimesta, kun maan sisäistä lentopalloliigaa ei ollut. Vuonna 1976 Brasiliaan perustettiin maan historian ensimmäinen sisäinen lentopalloliiga, johon sai osallistua joukkueita kaikista kaupungeista. Liiga oli amatööriliiga vielä tuolloin. Kaksi kautta pyörittyään liigan suosio oli noussut jo niin suureksi että Brasiliassa saatiin jo nauttia huippupeleistä ammattilaiseurojen välillä kun Rio De Janeiro, São Paulo ja Mias Gerais olivat siirtyneet täysin ammattilaiseuroiksi.


title: Brasilian lentopallon Superliiga

text: Vuonna 1981 lentopalloliiga sai lopullisesti ammattilaisliigan statuksen. Liigan nimeksi vakiintui tuolloin Brasilian lentopalloliiga. Liigan nimi muuttui kuitenkin kaudella 1995, kun se muutti nimensä Brasilian Superliigaksi.


title: Brasilian lentopallon Superliiga

text: Superliigan joukkueet eivät pelaa mitään muuta sarjaa kuin omaa sisäistä sarjaansa. Sarjaa pidetään yhtenä maailman parhaimmista vaikka se ei olekaan Euroopassa.


title: Kutojat

text: Kutojat (Ploceidae) on pienikokoisten varpuslintujen heimo. Niitä löytyy luonnonvaraisina Saharan eteläpuolisesta Afrikasta, trooppisesta Aasiasta sekä Australiasta. Monien kutojien koiraat ovat kirkkaanvärisiä, yleensä punamustia tai keltamustia. Joillain lajeilla värikäs höyhenpeite on ainoastaan juhlapuvussa, pesimisaikaan. Kutojat ovat saaneet nimensä hienosti kudotuista pesistä. Pesien koko, muoto, rakennusmateriaali ja rakennustekniikat vaihtelevat lajeittain, mutta useimpien lajien sisäänmenoaukko on pesän alapuolella. Linnut elävät usein suurina parvina, ja pesivät suurina ryhminä. Usein koiraat rakentavat pesän houkutellakseen naaraita, ja yhtä pesää rakentaa yleensä useampikin koiras.


title: Kutojat

text: Kutojat ovat läheistä sukua varpusille ja ne on toisinaan luokiteltu samaan heimoon kuuluviksi.


title: Kutojat

text: Kutojiin kuuluu 15 sukua ja 116 lajia. Suurin suku on kutojien suku, johon kuuluu 64 lajia.


title: Prahan rauha (1866)

text: Prahan rauha () oli Prahassa 30. elokuuta vuonna 1866 solmittu Preussin-Itävallan sodan päättänyt rauhansopimus. Sodassa Itävallan keisarikunnan lyöneeseen Preussin kuningaskuntaan liitettiin rauhan myötä Hannoverin kuningaskunta, Hessenin vaaliruhtinaskunta, Nassaun herttuakunta ja Frankfurtin vapaakaupunki sekä Holsteinin ja Schleswigin herttuakunnat. Itävalta puolestaan menetti Veneton alueen Ranskan kautta Italialle. Prahan rauha nosti Preussin kuningaskunnan saksalaisten valtioiden keskuudessa määräävään asemaan.


title: Ruslan Ponomarov

text: Ruslan Olehovytš Ponomarov (, s. 11. lokakuuta 1983 Horlivka, Ukrainan SNT) on ukrainalainen shakin suurmestari ja entinen FIDE:n maailmanmestari.


title: Ruslan Ponomarov

text: Suurmestarin arvon Ponomarov varmisti aikoinaan nuorimpana maailmassa, 14 vuoden ja 17 päivän ikäisenä.


title: Ruslan Ponomarov

text: FIDE:n maailmanmestaruuden Ponomarov saavutti 2002, kun hän kukisti Moskovassa pelatussa knock-out-turnauksen loppuottelussa maanmiehensä Vasyl Ivantšukin pistein 4½–2½. Metropol-hotellissa pelattu finaali oli yksipuolinen näytelmä. Ensimmäisessä pelissä Ivantšuk pelasi hermostuneesti ja hävisi nopeasti. Seuraavissa peleissä hänen ei onnistunut viimeistellä lupaavia asemia. Ottelu ratkesi käytännössä viidennessä pelissä, jossa Ivantšukin selvä etu karkasi ja Ponomarov nousi voittoon. Nuori mestari hyötyi FIDE:n turnauksissa tuolloin käytetystä nopeasta pelirytmistä, mutta hän osoitti myös hallitsevansa hyvin pelin kaikki osa-alueet.


title: Ruslan Ponomarov

text: Ponomarovin piti pelata Prahan sopimuksen mukaisesti FIDE:n MM-ottelu Garri Kasparovia vastaan 2003. Ottelu kariutui, koska Ponomarov ja hänen silloinen managerinsa Silvio Danailov eivät allekirjoittaneet sopimusta. Ponomarov menetti tittelinsä 2004, kun Rustam Kasymdžanov voitti FIDE:n knock-out-turnauksen.


title: Ruslan Ponomarov

text: Vuonna 2011 Ponomarov voitti Ukrainan mestaruuden.


title: Poro (tähdistö)

text: Poro (lat. "Tarandus vel Rangifer" eli "Tarandus" tai "Rangifer") on pieni pohjoisen tähtitaivaan tähdistö. Se on lähellä Pohjantähteä, Kefeuksen ja Kirahvin tähdistön välissä. Poron tähdistöä ei käytetä nykyään. Tähdistön kehitti ranskalainen tähtitieteilijä Pierre-Charles Le Monnier. Monnier julkaisi Poron tähdistön kirjassaan "La Théorie des Comètes" vuonna 1743 oltuaan vuosina 1736–1737 Pierre Louis Moreau de Maupertuis'n retkikunnan kanssa Suomen Lapissa tutkimassa, onko maapallo navoiltaan litistynyt.


title: Utopia (kirja)

text: Utopia on englantilaisen lakimiehen, katolisen kirkon pyhimyksen Thomas Moren kirjoittama kirja. Sitä kutsutaan joskus myös nimillä Thomas Moren utopia tai Moren utopia. Se on kuvaus ihanneyhteiskunnasta ja Moren vastalause aikansa vallitseville yhteiskunnallisille oloille. Kirjassa More käsittelee monia häntä itseään askarruttaneita kysymyksiä. Fiktiivisen teoksensa hän kirjoitti ja sai valmiiksi vuonna 1516. Toinen renessanssifilosofi, hänen hyvä ystävänsä Erasmus Rotterdamilainen valmisteli samoihin aikoihin omaa merkittävintä teostaan "Tyhmyyden ylistys". He tukivat toistensa työn edistymistä. Erasmuksen lisäksi More sai kirjalleen paljon vaikutteita Platonin "Valtiosta" ja "Uudesta testamentista". Lisäksi teoksen on arveltu saaneen vaikutteita tutkimusmatkailijoiden kertomuksista. Esimerkiksi inkavaltakunta oli olemassa vielä kirjaa kirjoitettaessa, ja sen on katsottu eräissä suhteissa muistuttavan Moren Utopiaa.


title: Utopia (kirja)

text:
Utopian perusjuonen muodostavat portugalilaisen löytöretkeilijän Raphael Hythlodaeuksen kertomukset seikkailuistaan. Hän muun muassa mainitsee matkustelleensa Amerigo Vespuccin kanssa, käyneensä Englannissa tapaamassa Canterburyn arkkipiispaa John Mortonia, jonka hovipoikana More oli ollut, ja tutustuneensa outoon saareen nimeltään Utopia. Teoksesta syntyi myös itse käsite "utopia", joka tulee kreikan kielestä ("u" = ei ja "topos" = paikka) ja tarkoittaa ’olematonta paikkaa’.
Teos sisältää kaksi kirjaa, joista ensimmäisessä tapahtumat alkavat Antwerpenissa Brabantissa Pyhän Marian kirkossa. Siellä messussa käytyään More tapaa ystävänsä Pieter Gillesin, joka esittelee hänet Raphaelille. Löytöretkeilijä kertoo miehille matkoistaan, mutta hän ei kerro uuden ajan alun tyyliin tarinoita hurjista merihirviöistä ja hydroista vaan toteaa merimiesten nähneen niitä jo tarpeeksi. Sen sijaan kukaan ei ole koskaan aiemmin löytänyt täydellistä yhteiskuntaa. Siispä Raphael ryhtyy vastaamaan molempien kuuntelijoiden esittämiin kysymyksiin Utopian saaresta. More ehdottaa Raphaelille, että tuollaisen miehen täytyisi olla hallitsijan apulaisena, koska hänellä on kyseisestä asiasta niin kattavat tiedot. Raphael tyrmää ehdotuksen mielettömänä, sillä umpikuurot ja omahyväiset päättäjät eivät kuitenkaan ottaisi hänen opeistaan vaarin. Kun he ovat nauttineet aterian Moren kotona, tarina siirtyy toiseen kirjaan. Ensimmäinen kirja sisältää dialogia, jossa käsitellään monia asioita. Toinen osa on puolestaan omistettu lähes kokonaan kirjan tarinankertojan Hythlodaeuksen monologille, jossa kuvataan Utopian yhteiskuntaa kokonaisuutena.


title: Utopia (kirja)

text: Utopian saari (alun perin Abraxa) on kuunsirpin muotoinen ja leveimmillään keskikohdastaan kaksisataa mailia, josta se sitten kapenee kumpaankin suuntaan. Se on muinaisen utopialaisten kuninkaan ja saaren valloittajan Utopuksen muusta rannasta eristämä tekosaari. Saaren luonnonolot ovat sen puolustuksen kannalta suosiolliset. Saarella on 54 kaupunkivaltiota, joiden pääkaupunki on Amaurotum. Kieli, lait ja hallintolaitokset ovat niissä kaikissa samat. Valtion asioista päättävät kerran vuodessa kustakin kaupungista saapuvat kolme kaupunginvanhinta. Perinteestä voidaan kuitenkin poiketa, mikäli vanhin ei ikänsä vuoksi kykene osallistumaan päätöksentekoon. Tällöin hänen paikkansa ottaa seuraavaksi vanhin. Kaupunkielämän vastapainona Utopiassa eletään myös maaseudulla, ja jokainen utopialainen elää vuoroin kaupungissa ja maaseudulla parin vuoden jaksoissa. Maaseudun maatalouksien (=perhekuntien) kokonaisuuden muodostavat vähintään 40 miestä ja naista sekä kaksi orjaa, ja näiden johdossa toimii viisas ja kunnioitusta nauttiva pariskunta. 30 talouden johdossa toimii aina fylarkki, jonka alamaiset valitsevat. Kustakin taloudesta siirtyy vuosittain takaisin kaupunkiin noin 20 henkeä, ja heidän tilalleen tulee teollisuusmaailmasta sama määrä uusia asukkaita. Saarella on kaksi jokea, joista tunnetumpi ja suurempi on Anydrus. Tavaroita kuljetetaan jokien sijasta kuitenkin yleisemmin joko merellä tai maalla. Saaren sijainnista ei kirjassa ole tietoa, koska Hythlodaeus ei sitä maininnut, eivätkä More tai Gilles asiasta kysyneet.


title: Utopia (kirja)

text: Valtion kansalaisina utopialaiset pitävät yllä yhteisomistusta, ja vanhimpien kunnioitus on hyve. Heillä ei ole tarvetta varastaa, koska omasta mielestään heillä on kaikkea riittävästi. Niinpä lainsäädäntö on yksinkertainen. Utopialaiset vievät ulkomaille ainoastaan tuotteita, joista heillä itsellään ei ole pulaa. Tällöin mahdollisten ulkomailla tapahtuvien menetysten aiheuttama vahinko on pieni, joten tarvetta kostaa ei synny. Varsinaista sotavoimaa utopialaisilla ei ole muuhun kuin oman valtionsa puolustamiseen. Auttaessaan liittolaisiaan tai ystäviään heillä on tapana tilata palkkasotureita erään lähialueella sijaitsevan valtion barbaarijoukoilta. Tällöin utopialaiset puolustavat sekä liittolaisiaan että vähentävät aggressiivisten barbaarien määrää.


title: Utopia (kirja)

text: Saaren kansalaiset käyttävät yksinkertaista vaatetusta ja keskittyvät maanviljelyn lisäksi yleensä yhdelle alalle. He eivät olleet alun perin kovinkaan teknisesti kehittyneitä, mutta löytöretkeilijöiden käytyä saarella he alkoivat innokkaasti omaksua eurooppalaista osaamista. Verrattuna länsimaihin heillä on lisäksi joitakin varsin outoja perinteitä. Esimerkiksi avioliittoa solmittaessa pariskunnan tulee olla alaston.


title: Utopia (kirja)

text: More ei voinut henkilökohtaisista syistä kirjoittaa minä-muodossa, ja siksi hän keksi kertojaksi Hythlodaeuksen. More arvosteli 1500-luvun alun Englannissa käytössä olleita rangaistustapoja ja halusi lieventää niitä. Hän pohtii teoksessaan, miksi yhteiskunnassa vilisee varkaita, vaikka rangaistuksena ryöstöstä on kuolemantuomio. Hänen mielestään kaikki pahuus aiheutuu työttömyydestä, jolloin ankarat olot eivät suo muuta mahdollisuutta kuin varastaa leipänsä. Kuolemantuomion pelko taas synnyttää rikosten raaistumista: on paljon kannattavampaa ryöstön päätteeksi murhata mahdolliset todistajat, sillä kiinnijäämisen todennäköisyys on siten pienempi. Hän myös painottaa humanistina ihmisoikeuksien merkitystä. Orjuudelle täytyy olla painavat perustelut ja orjan tulee olla syyllistynyt johonkin vakavaan rikokseen. Vieraiden maiden orjia on kohdeltava paremmin, koska he ovat ilmeisimminkin joutuneet asemaansa huonojen yhteiskunnallisten olojen vuoksi.


title: Utopia (kirja)

text: Omistusoikeuden yhteisöllinen luonne poistaa eriarvoisuuden ihmisten väliltä. Tosin Utopia on muutenkin rikas valtakunta ja jopa pienet lapset voivat leikkiä kullalla ja jalokivillä. More hyväksyy katolilaisen uskonsa pohjalta saaren kristillisten pappien oikeuden avioliittoon ja täydellisen uskonnonvapauden, kunhan kaikenlainen fanaattisuus ja ateismi pyritään pitämään mahdollisimman vähäisenä. Avioliittoa koskeva Moren näkemys on kuitenkin luonteeltaan ristiriitainen. Martti Lutherin mentyä avioliittoon More kritisoi hänen toimintaansa jyrkästi kristinuskon vastaisena tekona. Hän myös korostaa hyödyllisen vapaa-ajan vieton merkitystä kuuden tunnin työpäivän jälkeen, kuten esim. lukeminen ja jumalanpalvelukset.


title: Utopia (kirja)

text: Nykyaikana Moren "Utopia" on ollut jo pitkään valtio-opin tutkijoiden keskeisimpiä kirjoja Machiavellin "Ruhtinaan" rinnalla. Teoksen ilmestyttyä monet katoliset kristityt tulkitsivat kirjan kuvaavan keskiaikaisen munkkiyhteisön ja sen toiminnan ihannetta. Myöhemmin 1800-luvun puolivälissä syntynyt Karl Kautsky sanoi Moren ennustaneen nykykapitalistisen pääomakeskeisen länsimaisen kulttuurin synnyn ja sen vastapainon sosialismin, joista jälkimmäistä kirja edustaa. Utopia-teoksen merkitys on paljolti perustunut sen asemaan ajatuskokeena, jossa More hahmotteli mahdollisuuksia rakentaa vakaa, tasa-arvoinen ja hyvin järjestynyt valtio. Tavoitteena hänellä on ollut yhteiskunta, jossa hallitsijoiden ja hallittavien välinen kuilu olisi mahdollisimman kapea. "Utopia" ei tullut tunnetuksi Moren elinaikana.


title: Pirjo Laitila

text: Pirjo Laitila on vuoden 1971 Miss Suomi. Miss Universum -kilpailussa hän oli 2. perintöprinsessa, Miss Eurooppa -kilpailussa kuudes ja Miss Skandinavia -kilpailussa 4. perintöprinsessa. Hän on esiintynyt televisiossa ja radiossa, ja pian missivoittonsa jälkeen hän levytti muun muassa kappaleen "Kaikki toisin on".


title: Pirjo Laitila

text: Pirjo Laitilan veli Juha Laitila on tunnettu viihdetaiteilija ja tytär Emma-Lotta Laine kaksinkertainen maailmanmestari ringetessä. Kaikkiaan hänellä on neljä lasta vuodet 1976–1992 kestäneestä avioliitostaan.


title: Pirjo Laitila

text: Ennen missiuraansa Pirjo Laitila tunnettiin pikaluistelijana, jonka aika 500 metrillä oli 53,9 ja 1 500 metrillä 1.56,7. "Helsingin Sanomien" urheiluosastossa kirjoitettiin Suomen saaneen Laitilasta ”ensimmäisen urheilumissin”.


title: Pesäpallon maailmancup

text: Pesäpallon maailmancup on pesäpallon kansainvälinen turnaus, joka on järjestetty yhdeksän kertaa: Suomessa vuosina 1992, 1997, 2009 ja 2017, Australiassa 2000 ja 2012, Ruotsissa 2003, Saksassa 2006 ja Sveitsissä 2015.


title: Pesäpallon maailmancup

text: Vuoden 2019 turnaus järjestetään Intiassa.


title: Pesäpallon maailmancup

text: Naisten ja sekajoukkueiden maailmancupia on pelattu 1992 ja jälleen vuodesta 2000.


title: Pesäpallon maailmancup

text: Suomi on erittäin ylivoimasesti menestynein kaikista joukkueista. Se on voittanut kaikista turnauksista kultaa. Yksikään muu ei ole onnistunut tässä. Australia on toiseksi menestynein. Se on voittanut 11 hopeamitalia ja 8 pronssimitalia.


title: Pesäpallon maailmancup

text: Taulukon pisteet on laskettu seuraavasti: kulta = 3 pistettä, hopea = 2 pistettä ja pronssi = 1 pistettä.


title: Barbara Krause

text: Barbara Krause (s. 7. heinäkuuta 1959) on saksalainen uimari.


title: Barbara Krause

text: Itä-Berliinissä syntynyt Krause estyi keuhkoputkentulehduksen takia lähtemästä Montréaliin vuoden 1976 kesäolympialaisiin. Moskovaan hän kuitenkin pääsi vuonna 1980 ja voitti siellä peräti kolme kultamitalia.


title: Barbara Krause

text: Maailmanmestaruuskilpailuissa Krause voitti vuonna 1978 Berliinissä yhden kultamitalin ja kolme hopeaa. Euroopan-mestaruuskilpailuissa hän voitti Jönköpingissä 1977 kaksi kultaa sekä hopean ja pronssin (yhden kumpaakin).


title: Gerry Goffin

text: Gerald ”Gerry” Goffin (11. helmikuuta 1939 – 19. kesäkuuta 2014 Brooklyn, New York, Yhdysvallat) oli yhdysvaltalainen sanoittaja, joka tuli tunnetuksi varsinkin yhteistyöstään Carole Kingin kanssa. Goffin ja King kuuluvat sekä Songwriters (1987) että Rock and Roll Hall of Fameen (1990).


title: Gerry Goffin

text: Goffin oli naimisissa Kingin kanssa vuosina 1960–1968. Parin yhteistyön tulosta olivat esimerkiksi kappaleet ”Will You Love Me Tomorrow” (1960) ja ”The Loco-Motion” (1962). Goffin työskenteli myös esimerkiksi Barry Goldbergin ja Michael Masserin kanssa.


title: Rainer Ahonius

text: Carl Rainer Rudolf Ahonius (11. helmikuuta 1896 Kangasala – 7. helmikuuta 1975) oli suomalainen jääkärieverstiluutnantti.


title: Rainer Ahonius

text: Ahoniuksen vanhemmat olivat asemapäällikkö Rudolf Josef Kristian Ahonius ja Signe Maria Alanco. Hänen puolisonsa oli Ulla Eva Emilia Arnkil. Ahonius suoritti kuusi luokkaa Tampereen reaalilyseota ja suoritti yksityisesti kahdeksannen luokan Kuopion lyseossa vuonna 1920. Koulupoikana ollessaan hän oli mukana avustamassa Suomen ensimmäistä moottorilentäjään Adolf Aarnoa lentoyrityksissä ja kirjoitti vuonna 1961 Aarnosta kirjan. Ilmavoimien tähystäjätutkinnon hän suoritti vuonna 1924, lentokoneen ohjaajatutkinto hän suoritti vuonna 1927, sotilaspedagogiselle kurssille hän osallistui vuonna 1925, Sotakorkeakoulussa pidetyn kapteenikurssin hän suoritti vuonna 1926, Ilmavoimien komentajakurssin hän suoritti vuosina 1930 ja 1931.


title: Rainer Ahonius

text: Carl Rainer Rudolf Ahonius liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 25. helmikuuta 1915, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Ahonius otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella.


title: Rainer Ahonius

text: Carl Rainer Rudolf Ahonius saapui takaisin Suomeen vänrikiksi ylennettynä jääkäreiden etujoukon mukana sisällissodan aikana 18. helmikuuta 1918. Hänet komennettiin vapaaehtoisten joukkojen kouluttajaksi Jyväskylän seudulle. Suomen sisällissotaan hän osallistui 2. Krenatöörirykmentin 1. Jyväskylän pataljoonan 2. komppanian päällikkönä. Ahonius otti osaa Mannisen, Juupajoen, Kuljun, Sääksjärven, Tampereen ja Vesilahden taisteluihin, sekä pataljoonan etenemiseen Kangasalan, Pälkäneen, Aitoon, Luopioisten ja Lammin kautta Koskelle.


title: Rainer Ahonius

text: Sisällissodan jälkeen hän palveli 28. heinäkuuta alkaen komppanianpäällikkönä 2. Krenatöörirykmentin lakkauttamisen jälkeen Itä-Suomen jalkaväkirykmentti 5:ssä, jonka nimi muutettiin myöhemmin Pohjois-Savon rykmentiksi. Carl Rainer Rudolf Ahonius oli mukana syksyllä 1919 Manssilan rajakahakoissa. Vuonna 1924 hänet komennettiin Ilmavoimiin toimien aluksi yleisesikuntaupseerina. 2. erillisen merilentolaivueen päälliköksi hänet nimitettiin 1. helmikuuta 1926. Maalentokoulun päälliköksi hänet nimitettiin 15. kesäkuuta 1929. Syksyllä 1930 hänet siirrettiin Santahaminan merilentoaseman komentajaksi ja vuonna 1933 hänet nimitettiin Lentoasema 2:n komentajaksi, josta hänet siirrettiin vuonna 1937 Lentoasema l:n (sittemmin Lentorykmentti 2) komentajaksi.


title: Rainer Ahonius

text: Talvisotaan Ahonius osallistui Ilmasotakoulun johtajana. Välirauhan aikana hän toimi Helsingin varuskunnan komendanttina ja Helsingin Vartiopataljoonan komentajana. Jatkosodan syttyessä hänet siirrettiin Helsingin suojeluskuntapiirin komentajaksi, josta hänet siirrettiin Äänislinnan varuskunnan päällikön apulaiseksi, missä tehtävässä hän olikin aina vuoteen 1944, jolloin hänet komennettiin vanhemmaksi yhteysupseeriksi Yhteysesikunta Roihin (19. Vuoristo Armeijakunta). Vielä samana vuonna hänet siirrettiin Helsingin komendantiksi ja eläkkelle hän siirtyi hiukan myöhemmin samana vuonna.


title: Rainer Ahonius

text: Sotien jälkeen Ahonius oli lakkautetun Helsingin suojeluskuntapiirin selvityselimen päällikkönä. Vuosina 1948–1956 hän oli Oy Strömberg Ab:n palveluksessa.


title: Rainer Ahonius

text:
Ahonius toimi Itä-Karjalan Ilmailuyhdistyksen johtokunnan jäsenenä vuosina 1927–1929 ja toimi Suomen Ilmailuklubissa vuosina 1933–1935, Helsingin Ilmailuyhdistyksessä vuosina 1935–1938 ja 1940–1941 sekä Kymenlaakson Ilmailuyhdistyksessä vuosina 1938–1939. Hän toimi myös Vapaussodan Rintamamiesliitossa vuosina 1941–1942 ja Vapaussoturien Huoltosäätiössä vuosina 1954–1962. Hän oli kunniajäsenenä Viitasaaren Rintamamiesyhdistyksessä ja Tanskan Livjaegerskydeselskabetissa. Suomen Filateliaseuran ainaisjäsenyyden hän myös sai.
Ahonius julkaisi teoksen "Suomen moottorilennon uranuurtaja" vuonna 1961 Tampere-Seuran toimeksiannosta. Lisäksi hän kirjoitti "Postimerkkilehdessä" julkaistuja kirjoitelmia ja tutkielmia mm. kenttäpostista.


title: Little Eva

text: Little Eva, oikealta nimeltään Eva Narcissus Boyd, (29. kesäkuuta 1943 – 10. huhtikuuta 2003) oli yhdysvaltalainen laulaja. Hänet muistetaan ennen kaikkea vuoden 1962 hittikappaleesta ”The Loco-Motion”.


title: Little Eva

text: Eva Boyd syntyi Belhavenissa, Pohjois-Carolinassa. Perheeseen kuului kaikkiaan 15 sisarusta. Lempinimen ”Little Eva” hän sai, koska hänellä oli Eva-niminen täti – ”Big Eva”. Lapsuudessaan Eva lauloi neljän sisaruksensa kanssa gospelryhmässä Boyd Five. 1960-luvun alkaessa hän työskenteli New Yorkissa kotiapulaisena ja sivutoimisena laulajana, kun lauluntekijäpariskunta Carole King ja Gerry Goffin palkkasi hänet tyttärensä lapsenvahdiksi. Gerry ja King antoivat 19-vuotiaan Evan laulaa demoversion ”The Loco-Motionista” ja se vakuutti heidät niin, että se päätettiin julkaista sellaisenaan, vaikka alun perin kappale oli kirjoitettu Dee Dee Sharpille. Little Evan ”The Loco-Motion” nousi Yhdysvalloissa hittilistan ykköseksi.


title: Little Eva

text: Little Eva ei pystynyt enää toistamaan ensihittinsä menestystä, vaikka sitä seurannut ”Keep Your Hands Off My Baby”, niin ikään Kingin ja Goffinin tuotantoa, vielä sijoittuikin Yhdysvaltain listalla hyvin kahdenneksitoista. Sen jälkeen hänen ainoa top 20 -listalle yltänyt kappaleensa oli vuoden 1963 ”Let’s Turkey Trot”. Käytyään konserttikiertueella Euroopassa ja toimittuaan esimerkiksi The Driftersin ja Ben E. Kingin taustalaulajana Little Eva vetäytyi 1970-luvulle tultaessa musiikkiuralta, kunnes teki paluun Kylie Minoguen coverversion nostettua 1980-luvun lopulla ”The Loco-Motionin” jälleen pinnalle. 1990-luvulla Little Eva konsertoi Little Richardin kanssa ja jatkoi esiintymistä 2000-luvun alkuun asti. Silloin hänellä diagnosoitiin kohdunkaulan syöpä, johon hän vuonna 2003 kuoli 59 vuoden ikäisenä.


title: Little Eva

text: Little Eva oli naimisissa James Harrisin kanssa vuodesta 1962 tämän kuolemaan 1983 saakka. Pariskunnalla oli poika ja kaksi tytärtä.


title: Uwe Daßler

text:
Uwe Daßler (11. helmikuuta 1967, Ebersbach, Saksi) on saksalainen entinen uimari ja olympiavoittaja. Hän edusti urallaan Itä-Saksaa sekä Saksojen yhdistymisen jälkeen Saksaa. Daßler voitti 400 metrin vapaauinnin olympiakultaa Soulista 1988. Samoissa kilpailuissa hän voitti myös hopeaa 4 × 200 m vapaauintiviestistä sekä pronssia 1500 metrin vapaauinnista.
Hän voitti uransa aikana myös kolme Euroopan mestaruutta sekä yhden MM-hopean.


title: West India Quayn asema

text: West India Quayn asema on liikennepaikka Docklands Light Railwaylla Lontoon Tower Hamletsin kaupunginosassa Canary Wharfin pohjoispuolella. Se sijaitsee noin 50 metriä etelään North Quayn raideristeyksestä ja 130 metriä pohjoiseen Canary Wharfin asemasta, ollen yksi lyhimmistä kahden aseman välimatkasta maailmassa. Asema avattiin vuonna 1987, mutta se oli suljettuna vuosina 1991-1993 lähialueen uudelleenrakentamisen vuoksi.


title: West India Quayn asema

text: Asemalla on neljä raidetta ja kaksi laituria. Normaaliliikenteessä etelään kulkevat junat käyttävät kahta itäisintä raidetta, Stratfordiin kulkevat läntsitä keskiraidetta ja keskustaan läntisintä raidetta.


title: Anne Heggtveit

text: Anne Heggtveit CM (s. 11. tammikuuta 1939) on kanadalainen alppihiihtäjä, joka voitti naisten pujottelussa kultaa vuoden 1960 talviolympialaisissa Squaw Valleyssä.


title: Anne Heggtveit

text: Ottawassa syntynyt Heggtveit sai vuoden 1960 Lou Marsh Trophyn ja kuuluu Canada's Sports Hall of Fameen.


title: Andrea Mead-Lawrence

text: Andrea Mead-Lawrence (19. huhtikuuta 1932 – 30. maaliskuuta 2009) oli yhdysvaltalainen alppihiihtäjä ja olympiavoittaja.


title: Andrea Mead-Lawrence

text: Mead-Lawrence kilpaili jo 15-vuotiaana Sankt Moritzin 1948 talviolympialaisissa ja sijoittui pujottelussa kahdeksanneksi. Hän voitti Oslon 1952 olympialaisissa kultaa sekä pujottelussa että suurpujottelussa. Pujottelun ensimmäisessä laskussaan hän kaatui mutta nousi ylös ja selviytyi maaliin neljänneksi nopeimmalla ajalla. Toisessa laskussa hän oli ylivoimaisesti nopein ja voitti hopealle sijoittuneen Ossi Reichertin yhteisajoissa 0,8 sekunnilla. Suurpujottelussa hän oli 2,2 sekuntia hopeamitalisti Dagmar Romia nopeampi. Neljä vuotta myöhemmin Cortina d'Ampezzon olympialaisissa Mead-Lawrence sijoittui suurpujottelussa neljänneksi 0,1 sekuntia pronssimitalisti Dorothea Hochleitnerille hävinneenä.


title: Rustam Kasymdžanov

text: Rustam Kasymdžanov (, , s. 5. joulukuuta 1979) on uzbekistanilainen shakin suurmestari. Hän oli FIDE:n shakin maailmanmestari 2004–2005.